CELEX: 32011D0747
Language: bg
Date: 2011-05-24 00:00:00
Title: 2011/747/ЕС: Решение на Комисията от 24 май 2011 година относно държавна помощ C 88/97, приведена в действие от Френската република в полза на Crédit Mutuel (нотифицирано под номер C(2011) 3436) текст от значение за ЕИП

24.11.2011   
            
            
               BG
            
            
               Официален вестник на Европейския съюз
            
            
               L 309/23
            
         РЕШЕНИЕ НА КОМИСИЯТА
   от 24 май 2011 година
   относно държавна помощ C 88/97, приведена в действие от Френската република в полза на Crédit Mutuel
   (нотифицирано под номер C(2011) 3436)
   (само текстът на френски език е автентичен)
   (текст от значение за ЕИП)
   (2011/747/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като покани заинтересованите страни да представят мненията си в съответствие с посочените разпоредби (1) и като взе предвид техните мнения,
   като има предвид, че:
   1.   ПРОЦЕДУРА
   
   
               (1)
            
            
               На 25 януари 1991 г. френската асоциация на банките (наричана по-долу „AFB“), синдикалната камара на популярните банки и Crédit Agricole подадоха жалба, в която твърдят, че Франция е предоставила държавна помощ на Crédit Mutuel.
            
         
               (2)
            
            
               Първото искане на информация относно т. нар. „синя книжка“ (Livret bleu) е формулирано от Комисията с писмо от 27 май 1991 г.
            
         
               (3)
            
            
               С писмо от 6 февруари 1998 г. Комисията информира френските органи за решението си да открие процедурата, предвидена в член 88, параграф 2 от Договора за ЕО (понастоящем член 108, параграф 2 от ДФЕС), във връзка с евентуалните мерки за предоставяне на държавна помощ, съдържащи се в механизма на спестяване по „синята книжка“ (2).
            
         
               (4)
            
            
               На 8 април 1998 г. френските органи отговориха на въпросите, повдигнати от Комисията в решението ѝ за откриване на процедурата.
            
         
               (5)
            
            
               На 18 юни 1998 г. Crédit Mutuel изпрати до Комисията писмо с аргументи, целящи да бъде отхвърлена квалификацията като държавна помощ на мерките, които са предмет на решението за откриване на процедурата, както и досие с аналитични счетоводни отчети относно продукта „синя книжка“. Голям брой заинтересовани страни също изпратиха мненията си до Комисията (вж. раздели 3 и 4, съображения 48—59), която ги предаде на френските органи на 3 септември 1998 г.
            
         
               (6)
            
            
               Жалбоподателите изпратиха на Комисията четири допълнителни финансови отчета с писма от 29 октомври 1999 г., 16 май 2000 г., 16 октомври 2000 г. и 19 януари 2001 г., които Комисията предаде на френските органи на 21 февруари 2000 г. и 3 ноември 2000 г.
            
         
               (7)
            
            
               На 5 февруари 2001 г. Комисията предаде на френските органи документите, получени от AFB.
            
         
               (8)
            
            
               От ноември 1998 г. до декември 1999 г. по искане на Комисията консултант (3) (наричан по-долу „консултантът на Комисията“) извърши одит на аналитичното счетоводство за продукта „синя книжка“. Докладът на консултанта беше предаден за разглеждане на френските органи и на Crédit Mutuel на 10 януари 2000 г. На 7 февруари 2000 г. беше организирана работна среща между службите на Комисията, придружавани от техния консултант, френските органи и Crédit Mutuel за съгласуване на мненията по доклада.
            
         
               (9)
            
            
               С писмо от 14 септември 1999 г. службите на Комисията поискаха от френските органи да уточнят задачите от общ интерес, с които е натоварена Crédit Mutuel. На 21 февруари 2000 г., 3 ноември 2000 г. и 5 февруари 2001 г. службите на Комисията предадоха на френските органи различни документи (4), предоставени по делото от жалбоподателите и отнасящи се до евентуалния „притегателен ефект“ на продукта „синя книжка“ (вж. подраздел 7.2.3, съображения 110—118). Френските органи представиха своите мнения на 1 февруари 2001 г.
            
         
               (10)
            
            
               На 11 април 2000 г. Комисията беше сезирана с жалба от страна на Европейската банкова федерация (FBE) относно помощите, предоставени от френската държава на Crédit Mutuel под формата на изключителни права за разпространение на продукта „синя книжка“.
            
         
               (11)
            
            
               През май 2000 г. Confédération nationale du Crédit Mutuel („Националната конфедерация на Crédit Mutuel“) упълномощи одиторското бюро Arthur Andersen да извърши преглед на методологията на аналитичното счетоводство на Crédit Mutuel и да изготви сметката за формиране на дохода на продукта „синя книжка“. Задачата приключи през септември 2000 г. с представянето на подробен доклад относно сметката за формиране на дохода на продукта „синя книжка“, в който резултатът от аналитичното счетоводство на продукта „синя книжка“ преди облагане с данъци се оценява като загуба в размер на 498 млн. FRF. Това заключение се основава на отчитането на „корективи“. На 2 февруари 2001 г. във връзка с доклада беше организирана среща между Комисията и Crédit Mutuel. Във връзка с изразените от страна на Комисията мнения Crédit Mutuel възложи на Arthur Andersen да изпрати обяснителна бележка на 8 февруари 2001 г., с която да обоснове използвания метод, наречен „корекция на свръхкомпенсирането на дейността IARD [дейност по застраховане на щети (5) на Crédit Mutuel]“, който именно беше обект на критика от страна на службите на Комисията.
            
         
               (12)
            
            
               През април 2001 г. Комисията възложи на своя консултант да открие различията между изготвения от него доклад и този на Arthur Andersen и да определи фактологичните или методологични промени, които могат евентуално да бъдат направени по отношение на предходния доклад на консултанта. На 23 юли 2001 г. консултантът на Комисията предаде нов окончателен доклад. В него резултатът от аналитичното счетоводство на продукта „синя книжка“ се оценява като натрупана некапитализирана печалба в размер на 1,074 млрд. FRF (1,637 млн. EUR). Този доклад е предаден още същия ден на френските органи. По време на среща, проведена на 26 юли 2001 г. между Комисията, френските органи, Crédit Mutuel и Arthur Andersen, Crédit Mutuel и Arthur Andersen изразиха несъгласието си с окончателните заключения на консултанта на Комисията. Arthur Andersen потвърди предишните си заключения в документ от 13 септември 2001 г., предаден като приложение към бележка, изпратена от френските органи на 15 септември 2001 г. Френските органи изпратиха на Комисията нова бележка от 26 октомври 2001 г., съдържаща правен анализ на продукта „синя книжка“ по отношение на общностното право в областта на конкуренцията, както и обяснителна бележка от 7 януари 2002 г. относно разходите, свързани със задачата за обществена услуга, като в обяснителната бележка се повтарят, без никакви нови елементи, цифровите данни, представени вече от Crédit Mutuel.
            
         
               (13)
            
            
               В обяснителната бележка, изпратена на 26 октомври 2001 г. от френските органи до Комисията, се разяснява защо според тях i) схемата на продукта „синя книжка“ не представлява държавна помощ, ii) ако Комисията счете мярката за държавна помощ, може да става въпрос само за съществуваща помощ и iii) във всички случаи помощта е съвместима.
            
         
               (14)
            
            
               С решение от 15 януари 2002 г. (6) (наричано по-долу „отмененото решение“) Комисията определи държавната помощ, приведена в действие от Френската република в полза на Crédit Mutuel, като несъвместима с вътрешния пазар.
            
         
               (15)
            
            
               Решението от 15 януари 2002 г. беше отменено с решение на Първоинстанционния съд от 18 януари 2005 г. (7).
            
         
               (16)
            
            
               Комисията не обжалва решението за отмяна на Първоинстанционния съд. Съгласно член 266, параграф 1 от ДФЕС Комисията е длъжна да предприеме мерките в изпълнение на това решение. При делата, свързани с държавна помощ, това означава, че в резултат от решението за отмяна процедурата следва да се върне в етапа на официалното разследване.
            
         
               (17)
            
            
               С решение от 7 юни 2006 г. (8) (наричано по-долу „решението за разширяване“) Комисията разшири обхвата на официалната процедура по разследване и разясни основанията си за оценката на мярката като предполагаема държавна помощ.
            
         
               (18)
            
            
               Франция изпрати на Комисията своите мнения относно решението за разширяване с писма от 1 септември 2006 г. и 7 септември 2006 г.
            
         
               (19)
            
            
               На 19 септември 2006 г. в Европейската комисия беше получена жалба от „Асоциация на ощетените от Crédit Mutuel“ („Association des Victimes du Crédit Mutuel“).
            
         
               (20)
            
            
               Комисията получи мненията на Crédit Mutuel с писмо от 13 октомври 2006 г.
            
         
               (21)
            
            
               Комисията предаде на френските органи мненията на Crédit Mutuel с писмо от 31 октомври 2006 г.
            
         
               (22)
            
            
               В отговор на две искания за допълнителна информация от страна на Комисията от 22 септември 2006 г. и 28 ноември 2006 г. Франция представи допълнителни мнения с писма от 8 ноември 2006 г. и 28 февруари 2007 г.
            
         
               (23)
            
            
               Комисията проведе среща с френските органи на 19 декември 2006 г., а с Crédit Mutuel — на 15 януари 2007 г.
            
         
               (24)
            
            
               На 10 май 2007 г. Комисията прие решение в съответствие с член 86, параграф 3, от Договора за ЕО (понастоящем член 106, параграф 3, от ДФЕС) във връзка с член 43 и член 49 от Договора за ЕО (понастоящем член 49 и член 56 от ДФЕС), по силата на което Франция трябваше да прекрати специалните права (9) на Crédit Mutuel, на Caisses d’Épargne и на Banque Populaire за разпространение на продукта „синя книжка“ (Crédit Mutuel) и на продукта „книжка A“ (Livret A) (Caisses d’Épargne и La Poste) (10).
            
         
               (25)
            
            
               Тъй като Франция не прекрати специалните права за разпространение на продуктите „книжка A“ и „синя книжка“ в срока от 9 месеца, определен в решението от 10 май 2007 г., Комисията откри процедура за нарушение съгласно член 226 от Договора за ЕО (понастоящем член 258 от ДФЕС), като на 5 юни 2008 г. изпрати на Франция предупредително писмо за неспазване на решението.
            
         
               (26)
            
            
               На 19 септември 2009 г. Комисията отправи до Франция ново искане за информация, на което получи отговор на 13 октомври 2009 г.
            
         
               (27)
            
            
               На 8 октомври 2009 г. Комисията прекрати процедурата за нарушение, тъй като с приемането на реформата от 1 януари 2009 г. за либерализиране на разпространението на продуктите „книжка A“ и „синя книжка“ (11) Франция изпълни задължението си да прекрати специалните права за разпространение на тези продукти (12).
            
         
               (28)
            
            
               През 2010 г. Комисията изпрати на Crédit Mutuel няколко въпроса по електронната поща, на които последната отговори също по електронната поща.
            
         
               (29)
            
            
               В съответствие с член 13 от Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 93 от Договора (13) с настоящото решение се закрива процедурата във връзка с предполагаеми елементи на държавна помощ в механизма на продукта „синя книжка“.
            
         2.   ОПИСАНИЕ НА МЕХАНИЗМА НА ПРОДУКТА „СИНЯ КНИЖКА“
   
   2.1.   Описание на Crédit Mutuel
   
   
               (30)
            
            
               Crédit Mutuel е децентрализирана банково-застрахователна група, състояща се от национална мрежа от банки със статут на кооперативни дружества с променлив капитал. Crédit Mutuel осъществява дейността си съгласно закон от 10 септември 1947 г., в който са определени принципите на кооперациите. Тя е структурирана на три нива: местно, регионално и национално.
            
         
               (31)
            
            
               Група Crédit Mutuel, с две наименования (Crédit Mutuel и Crédit Industriel et Commercial (наричана по-долу „CIC“), включва близо 6 000 пункта за продажба и повече от 72 000 служители. Местните каси на Crédit Mutuel са обединени в 18 регионални федерации, членуващи в Confédération nationale du Crédit Mutuel, централен орган на мрежата. CIC обединява 6 регионални банки и специализирани филиали, както във Франция, така и в чужбина.
            
         
               (32)
            
            
               От друга страна Crédit Mutuel е група с единно ръководство и обща политика. Групата поддържа вътрешна финансова солидарност на ниво конфедерация, осигуряваща ликвидността на регионалните федерации. Групата притежава характеристиките на единно предприятие с оглед правото в областта на конкуренция, тъй като притежава единен център за вземане на решения на централно ниво.
            
         2.2.   Описание на продукта „синя книжка“
   
   
               (33)
            
            
               „Синя книжка“ е спестовен продукт, регулиран от държавата, разпространяван изключително от Crédit Mutuel.
            
         
               (34)
            
            
               В съответствие със Закона за изменение на Закона за финансите за 1975 г. (14) по отношение на този продукт са били разрешени частични данъчни облекчения. От данък са били освободени две трети от лихвата, изплащана по депозираните от вложителите суми. Държавата е определяла брутния лихвен процент за вложителите по продукта „синя книжка“ така, че след облагане с данъци (15) нетният лихвен процент да бъде равен на този по продукта „книжка А“, който е изцяло освободен от данък.
            
         
               (35)
            
            
               Държавата е определяла брутния лихвен процент по продукта „синя книжка“ на ниво, надвишаващо процента на инфлация, индексиран на паричния пазар. Последният нетен лихвен процент по продукта „синя книжка“, преди той да бъде прекратен с реформата от 1 януари 2009 г. (вж. съображение 41), е бил 4 % (16). Максималната сума, която вложителите са можели да внесат по продукта „синя книжка“, е била 15 300 EUR. Привлечените средства по продукта са нараснали от 13 млрд. EUR (85 млрд. FRF) през 1991 г. до 22 млрд. EUR през 2008 г.
            
         
               (36)
            
            
               Характеристиките на продукта „синя книжка“ — незабавно разполагане със средствата, минимална разрешена вноска от 15 EUR, липса на разходи (по-специално при откриване на сметката), и т.н. — са предполагали висока ликвидност. Освен това продуктът е давал възможност за директни плащания към държавния бюджет или към държавни предприятия като EDF или France Télécom. Следователно продуктът „синя книжка“, спестовен продукт за физически лица, е бил до известна степен подобен на разплащателна сметка.
            
         
               (37)
            
            
               С течение на времето задълженията, свързани с използването на привлечените по инструмента „синя книжка“ средства, са се променили.
            
         
               (38)
            
            
               В началото Crédit Mutuel е била задължена да заделя 50 % от средствата (този дял е нараснал през 1983 г. (17) на 65 % от средствата и 80 % от новопостъпилите суми) „с предназначение от общ интерес“ (по-специално финансиране на местните общности и други публични органи), а остатъкът е бил на разположение на банката (наричан по-долу „средствата със свободно предназначение“).
            
         
               (39)
            
            
               Тази система е била реформирана значително с постановление от 27 септември 1991 г. (18) за уеднаквяване на продукта „синя книжка“ с продукта „книжка А“. Действително, след въпросното постановление всички новопривлечени средства (19) са били насочвани към Caisse des Dépôts et Consignation (наричана по-долу „CDC“), която от своя страна е изплащала на Crédit Mutuel комисиона за посредничество. Комисионата, определена първоначално в размер на 1,3 % от средствата, привлечени по продукта „синя книжка“ и внесени по сметката на CDC, е била променена на 1,2 % от 1 януари 2005 г., а по-късно на 1,1 % от 1 ноември 2005 г. CDC използва привлечените от Crédit Mutuel средства основно за финансиране на социални жилища.
            
         
               (40)
            
            
               Освен това тази съществена реформа на системата е довела до постепенна промяна в предназначението и на съществуващите привлечени средства (20). След постановлението от 27 септември 1991 г. и до средата на 1999 г. делът на съществуващите „средства с предназначение от общ интерес“ и на тези със „свободно предназначение“ е намаляло, докато накрая целият размер на привлечените средства започва да се прехвърля по сметка на CDC.
               
                           В млрд FRF, %
                        
                        
                           1991 г.
                        
                        
                           1992 г.
                        
                        
                           1993 г.
                        
                        
                           1994 г.
                        
                        
                           1995 г.
                        
                        
                           1996 г.
                        
                        
                           1997 г.
                        
                        
                           1998 г.
                        
                        
                           1999 г.
                        
                     
                           Средногодишен размер на привлечените средства
                        
                        
                           85,5
                        
                        
                           83
                        
                        
                           80,2
                        
                        
                           83,4
                        
                        
                           88,7
                        
                        
                           91,5
                        
                        
                           92,7
                        
                        
                           98,1
                        
                        
                           98,7
                        
                     
                           Средства, предназначени за прехвърляне към CDC
                        
                        
                           1 %
                        
                        
                           7 %
                        
                        
                           12 %
                        
                        
                           24 %
                        
                        
                           39 %
                        
                        
                           46 %
                        
                        
                           51 %
                        
                        
                           69 %
                        
                        
                           100 %
                        
                     
                           Средства с предназначение от общ интерес
                        
                        
                           67 %
                        
                        
                           54 %
                        
                        
                           46 %
                        
                        
                           35 %
                        
                        
                           27 %
                        
                        
                           20 %
                        
                        
                           15 %
                        
                        
                           10 %
                        
                        
                           0 %
                        
                     
                           Средства със свободно предназначение
                        
                        
                           32 %
                        
                        
                           39 %
                        
                        
                           42 %
                        
                        
                           41 %
                        
                        
                           35 %
                        
                        
                           34 %
                        
                        
                           34 %
                        
                        
                           21 %
                        
                        
                           0 %
                        
                     
                           
                              Източник: Littlejohn Fraser
                        
                     
         
               (41)
            
            
               На 1 януари 2009 г. влиза в сила реформа на продуктите „книжка А“ и „синя книжка“, с която се предоставя възможност на всички банки да разпространяват продукта „книжка А“ и се премахва разликата между двата продукта. След 1 януари 2009 г. продуктът „синя книжка“ на Crédit Mutuel е фактически „книжка А“, продавана под друго име. На тази дата е прекратено съществуването на продукта „синя книжка“ и следователно изключителното право на разпространение на Crédit Mutuel.
            
         2.3.   Описание на основанията за откриване/разширяване на процедурата
   
   
               (42)
            
            
               Както е посочено в решението за разширяване (21), Комисията е преценила, че комисионата за посредничество, изплащана на Crédit Mutuel, би могла да бъде разглеждана като държавна помощ, предоставена от Франция.
            
         
               (43)
            
            
               От съдебната практика по делото Altmark става ясно, че компенсациите за обществени услуги не са държавна помощ по смисъла на член 107 от ДФЕС, ако изпълняват определени кумулативни условия, посочени в решението Altmark от 24 юли 2003 г. (22).
            
         
               (44)
            
            
               В решението за разширяване Комисията е преценила, че при разглежданата мярка вероятно не е изпълнено четвъртото условие от съдебната практика по делото Altmark, тъй като в случая държавата не е възложила задача за обществена услуга за привличане на депозити, предназначени за социални жилища под наем, на предложилия най-ниска цена в рамките на процедура за възлагане на обществена поръчка, а чрез директни преговори с Crédit Mutuel, което a priori не дава никаква гаранция, че изплащаната на Crédit Mutuel комисиона не е по-висока от тази, която би поискало едно добре управлявано предприятие. Освен това Комисията е приела, че френските органи не са доказали, че нивото на компенсация е било определено чрез сравняване с разходите на добре управлявано средно предприятие от банковия сектор. Твърдението на френските органи, че Crédit Mutuel е добре управлявано предприятие, не е достатъчно, за да се приеме, че нивото на компенсация е било определено въз основа на анализ на разходите, които би понесло едно добре управлявано предприятие по смисъла на съдебната практика по делото Altmark.
            
         
               (45)
            
            
               Според Комисията средствата за изплащане на комисионата за посредничество са държавни средства, с които евентуално избирателно се предоставя предимство, водещо до нарушаване на конкуренцията и засягащо търговията между държавите-членки, и за което Комисията не е била уведомена. Следователно комисионата за посредничество би могла да съдържа елементи на неправомерна помощ.
            
         
               (46)
            
            
               В решението за разширяване Комисията приема, че е възможно тази мярка да не е съвместима с член 86, параграф 2 от Договора за ЕО (понастоящем член 106, параграф 2 от ДФЕС) и заключава, че вероятно не би могла да бъде приложена нито една от дерогациите съгласно член 87, параграфи 2 и 3 от Договора за ЕО (понастоящем член 107, параграфи 2 и 3 от ДФЕС).
            
         
               (47)
            
            
               Въз основа на изчисленията на своя консултант Комисията счита, че е възможно размерът на компенсацията да надхвърля сумата, необходима за покриване на разходите за изпълнение на задължението за обществена услуга (привличане на депозити, предназначени за социални жилища под наем) предвид свързаните с тях приходи, както и предвид разумната печалба от изпълнението на това задължение. Като припомня, че размерът на компенсацията следва да включва всички предимства, предоставяни от държавата или с държавни средства, под каквато и да е форма, при изчисляването на компенсацията Комисията е отчела не само нетната цена на привличането на депозити, прехвърляни към CDC, а и нетния резултат (разход или печалба) от средствата с предназначение от общ интерес и от тези със свободно предназначение. Докладът на консултанта на Комисията е показал свръхкомпенсиране на Crédit Mutuel за 1991 г., 1992 г., 1993 г. и 1998 г.
            
         3.   АРГУМЕНТИ НА ЖАЛБОПОДАТЕЛИТЕ
   
   
               (48)
            
            
               Аргументите на жалбоподателите бяха представени от Комисията в решението от 6 февруари 1998 г. за откриване на процедурата по член 88, параграф 2 от Договора за ЕО (понастоящем член 108, параграф 2 от ДФЕС). В допълнения към жалбата, предадени по-късно, се съдържат нови аргументи, които са разгледани по-долу.
            
         
               (49)
            
            
               В обяснителна бележка на AFB (актуализирана в края на февруари 1999 г. и представена на Комисията през октомври 1999 г.) относно притегателния ефект на продукта „синя книжка“ нетният банков приход, генериран в резултат на притегателния ефект на продукта, е оценен на 17 млрд. FRF (2,6 млрд. EUR), като се предполага, че нарастването на пазарните дялове на Crédit Mutuel във всички сегменти за периода 1986—1997 г. се дължи изключително на разпространението на продукта „синя книжка“.
            
         
               (50)
            
            
               В проучване, осъществено от Caisse Nationale du Crédit Agricole и представено през май 2000 г., се анализира промяната на броя на гишетата на Crédit Mutuel. Вижда се, че общият брой на постоянните гишета е намалял в периода 1991—1994 г., след което прогресивно е нараствал, а през 1998 г. е намалял до нивото от 1990 г. Промяната е била различна в различните региони: броят на постоянните, а след това и на временните гишета, е намалял в регионите с традиционно силно присъствие на Crédit Mutuel (поречието на р. Лоара, Британия, Елзас), а е нараснал в останалите региони. Следователно е възможно Crédit Mutuel да е намалила присъствието си в селските райони, за да го засили в градските райони. Горепосочените данни са в противоречие с твърденията на Crédit Mutuel, според които банката е била принудена да поддържа силно присъствие в селските райони през 90-те години. Тези данни показват също, че Crédit Mutuel е в състояние да поддържа изключително гъста клонова мрежа дори след премахването на контрола от страна на държавата.
            
         
               (51)
            
            
               В писмо от 4 юни 1998 г., изпратено до Комисията, AFB твърди, че комисионата от 1,3 % върху привлечените средства по продукта „синя книжка“, които са били прехвърляни на CDC, е била по-висока от необходимото, предвид това, че Caisses d’Épargne и la Poste са получавали през същия период от CDC съответно 1,20 % и 1,5 % от средствата по „книжка A“, които също са били прехвърляни на CDC. AFB посочва, че през 1997 г. е предложила на френските органи да осигурят привличането на депозити по продукта „синя книжка“ чрез комисиона от едва 1 %, но правителството не е отговорило на това предложение. AFB подчертава по-специално, че в доклада от месец април 1998 г. на г-н Douyère, депутат, относно модернизацията на Caisses d’Épargne се посочва, че разходите за привличане на депозити от една средна по размер Caisses d’épargne, като тази в Бургундия, са 0,96 % от привлечените от касата средства и че няма причина разходите за управление на Crédit Mutuel да бъдат по-високи.
            
         
               (52)
            
            
               В обяснителна бележка от адвокатската кантора Glais от август 2000 г., предадена по искане на AFB, се представят статистически данни за пазарното предимство, което изключителното право за разпространение на продукта „синя книжка“ евентуално е предоставило на Crédit Mutuel. Прегледът на динамичните редове показва, че привлечените депозити по продукта „синя книжка“, както и средствата по останалите депозити, са регистрирали силен ръст преди обрата в периода 1985—1987 г. След тази дата нарастват кредитите за домакинствата, а при Crédit Mutuel те остават на по-високо ниво от това на нейните основни конкуренти. Въз основа на тези данни експертът от Glais заключи, че „ефектът на продукта „синя книжка“ вероятно се е състоял в неговата притегателна сила за клиентите, а от средата на 80-те години положителният ефект вероятно е продължил да действа, но без нарастване на депозитите. Следователно, след този период експанзионистичната стратегия на Crédit Mutuel вероятно е била поддържана от първоначално привлечените клиенти“. Именно въз основата на индекс за устойчивост на случайни икономически шокове върху променливите параметри на икономическата дейност и чрез моделиране на просто уравнение за търсенето на кредити експертът достига до извода, че дейността на Crédit Mutuel (основно кредитиране) вероятно е била откъсната от пазарното развитие на банковия сектор. Експертът обяснява този феномен с факта, че клиентите на Crédit Mutuel вероятно са били лоялни в по-висока степен, например заради продукта „синя книжка“, отколкото клиентите на останалите банкови мрежи.
            
         
               (53)
            
            
               В друга обяснителна бележка (декември 2000 г.) Glais предлага нов иконометричен анализ относно степента на привличане на клиентите при отделните банкови мрежи. Според експерта резултатите от анализа потвърждават хипотезата, че Crédit Mutuel и Caisses d’Épargne разполагат с инструменти, които им позволяват да запазват своите клиенти в много по-висока степен от останалите банки. Но не е възможно да се определи дали предлагането на освободен от данъчно облагане спестовен продукт или наличието на гъста клонова мрежа в отделни райони (два инструмента, с които тези мрежи разполагат) са в основата на тази по-висока степен на лоялност на клиентите.
            
         
               (54)
            
            
               Извън рамките на настоящата процедура Комисията получи допълнителна обяснителна бележка от жалбоподателите, в която се твърди, че придобиването от Crédit Mutuel през април 1997 г. на CIC, при приватизацията на тази банкова институция, чийто предишен собственик е била държавната застрахователна група GAN, е станало възможно благодарение на помощите, които банката е получила по продукта „синя книжка“ и които са довели до увеличаване на пазарния ѝ дял в сектора на банковите депозити от 2 % през 1969 г. до близо 6,9 % през 1997 г. Според жалбоподателите собственият капитал на предприятието е нараснал бързо благодарение на въпросните помощи, като от 650 млн. FRF (99 млн. EUR) през 1974 г. е достигнал 47,3 млрд. FRF (7,2 млрд. EUR) през 1997 г.
            
         
               (55)
            
            
               Накрая, жалбата на „Асоциация на ощетените от Crédit Mutuel“ от 19 септември 2006 г. съдържа просто едно твърдение за „отклоняване на публични спестявания за частни търговски цели […] в ущърб на вложителите и на френската икономика“, което не е подкрепено с никакви реални аргументи или доказателства, свързани с наличието на евентуална неправомерна държавна помощ.
            
         4.   МНЕНИЯ НА ЗАИНТЕРЕСОВАНИ ТРЕТИ СТРАНИ
   
   
               (56)
            
            
               След публикуването на решението за откриване на процедурата от 6 февруари 1998 г. Комисията получи коментарите на голям брой заинтересовани трети страни.
            
         
               (57)
            
            
               Някои от конкурентите на Crédit Mutuel споделиха мнението, че са понесли щети вследствие на предоставянето на Crédit Mutuel на изключителното право за разпространение на продукта „синя книжка“. Повечето от тези банки изтъкват, че притегателният ефект на продукта „синя книжка“ е станал причина те да загубят клиенти в полза на Crédit Mutuel, и поискаха прекратяване на това изключително право. Следните банкови институции изпратиха до Комисията подобни коментари:
               
                            
                        
                        
                           Banque Dupuy de Parseval
                        
                     
                            
                        
                        
                           Banque Natexis
                        
                     
                            
                        
                        
                           Banque de Picardie
                        
                     
                            
                        
                        
                           Banque Populaire de Bourgogne
                        
                     
                            
                        
                        
                           Banque Populaire Bretagne Atlantique
                        
                     
                            
                        
                        
                           Banque Populaire du Centre
                        
                     
                            
                        
                        
                           Banque Populaire Centre-Atlantique
                        
                     
                            
                        
                        
                           Banque Populaire de Champagne
                        
                     
                            
                        
                        
                           Banque Populaire de la Côte d’Azur
                        
                     
                            
                        
                        
                           Banque Populaire du Dauphiné et des Alpes du Sud
                        
                     
                            
                        
                        
                           Banque Populaire de Franche-Comté, du Maconnais et de l’Ain
                        
                     
                            
                        
                        
                           Banque Populaire du Haut-Rhin
                        
                     
                            
                        
                        
                           Banque Populaire de La Loire
                        
                     
                            
                        
                        
                           Banque Populaire de Lorraine
                        
                     
                            
                        
                        
                           Banque Populaire de Lyon
                        
                     
                            
                        
                        
                           Banque Populaire du Midi
                        
                     
                            
                        
                        
                           Banque Populaire du Massif Central
                        
                     
                            
                        
                        
                           Banque Populaire de l’Ouest
                        
                     
                            
                        
                        
                           Banque Populaire Provençale et Corse
                        
                     
                            
                        
                        
                           Banque Populaire des Pyrénées Orientales, de l’Aude et de l’Ariège
                        
                     
                            
                        
                        
                           Banque Populaire du Quercy et de l’Agenais
                        
                     
                            
                        
                        
                           Banque Populaire Savoisienne
                        
                     
                            
                        
                        
                           Banque Populaire de la Région Économique de Strasbourg
                        
                     
                            
                        
                        
                           Banque Populaire du Sud-Ouest
                        
                     
                            
                        
                        
                           Banque Populaire du Tarn et de l’Aveyron
                        
                     
                            
                        
                        
                           B.P.ROP Banque Populaire
                        
                     
                            
                        
                        
                           Banque de Savoie
                        
                     
                            
                        
                        
                           Crédit Commercial de France
                        
                     
                            
                        
                        
                           Crédit Commercial du Sud-Ouest
                        
                     
                            
                        
                        
                           Crédit Lyonnais
                        
                     
                            
                        
                        
                           Société Générale
                        
                     
                            
                        
                        
                           Union des Banques à Paris.
                        
                     
         
               (58)
            
            
               От друга страна, освен мненията в защита на Crédit Mutuel, представени в раздел 4, Комисията получи мнения в подкрепа на механизма на продукта „синя книжка“ от следните трети страни:
               
                            
                        
                        
                           г-н Bertholet, депутат от департамент Дром
                        
                     
                            
                        
                        
                           г-н Blondel, член на Генералния съвет на департамент Нор
                        
                     
                            
                        
                        
                           г-н Cabot, директор на Регионален младежки информационен център на град Тулуза
                        
                     
                            
                        
                        
                           г-н Cormorèche, кмет на Монтюел
                        
                     
                            
                        
                        
                           г-н Cornelis, член на Генералния съвет, департамент Нор
                        
                     
                            
                        
                        
                           г-н Chavannes, кмет на Ангулем
                        
                     
                            
                        
                        
                           г-н Crépeau, депутат от департамент Шарант-Маритим
                        
                     
                            
                        
                        
                           г-н Debavelaere, сенатор от департамент Па-дьо-Кале
                        
                     
                            
                        
                        
                           г-н Decool, кмет на Брукерк
                        
                     
                            
                        
                        
                           г-н Delevoye, сенатор от департамент Па-дьо-Кале
                        
                     
                            
                        
                        
                           г-н Delnatte, депутат от департамент Нор
                        
                     
                            
                        
                        
                           г-н Dolez, депутат от департамент Нор
                        
                     
                            
                        
                        
                           г-н Ewald, регионален делегат на Асоциация за право на икономическа инициатива („Association pour le Droit à l’Initiative Economique“)
                        
                     
                            
                        
                        
                           г-н Fronton, Съюз на фамилните асоциации на департамент От-Гарон („Union Départementale des Associations Familiales de Haute-Garonne“)
                        
                     
                            
                        
                        
                           г-н Foy, сенатор от департамент Нор
                        
                     
                            
                        
                        
                           г-н Galiègue, президент на Caisse de Crédit Mutuel de Solesmes
                        
                     
                            
                        
                        
                           г-жа Gournay, кмет на Каестр
                        
                     
                            
                        
                        
                           г-жа Armelle Guinebertière, депутат в Европейския парламент
                        
                     
                            
                        
                        
                           г-н Hervé, кмет на Рен
                        
                     
                            
                        
                        
                           г-н Humez, председател на Комитета за борба срещу муковисцидозата на департамент Па-дьо-Кале („Comité départemental de lutte contre la mucoviscidose du Pas-de-Calais“)
                        
                     
                            
                        
                        
                           г-жа Ingelaere, председател на Flandr’action
                        
                     
                            
                        
                        
                           г-н Juppé, депутат, кмет на Бордо
                        
                     
                            
                        
                        
                           г-н Lapalu, председател на асоциация Създаване и управление на частни организации („Animation et gestion d’organismes privés“)
                        
                     
                            
                        
                        
                           г-н Lazaro, депутат от департамент Нор
                        
                     
                            
                        
                        
                           г-н Lebreton, председател на Генералния съвет на департамент Кот д’Армор
                        
                     
                            
                        
                        
                           г-н Ledieu, кмет на Като-Камбрези
                        
                     
                            
                        
                        
                           г-н Leleu, управител на Crédit Mutuel Nord
                        
                     
                            
                        
                        
                           г-н Maille, председател на Градската общност на Брест („Communauté Urbaine de Brest“)
                        
                     
                            
                        
                        
                           г-н Masclet, член на Регионалния съвет на департамент Нор Па-дьо-Кале
                        
                     
                            
                        
                        
                           г-н Méhaignerie, председател на Генералния съвет на департамент Ил-и-Вилен
                        
                     
                            
                        
                        
                           г-н Mio, член на Регионалния съвет на департамент Нор Па-дьо-Кале
                        
                     
                            
                        
                        
                           г-жа Novak, председател на Асоциацията за правото на икономическа инициатива („Association pour le Droit à l’Initiative Economique“)
                        
                     
                            
                        
                        
                           г-жа Permuy, член на Регионалния съвет на департамент Нор Па-дьо-Кале
                        
                     
                            
                        
                        
                           г-н Albert Rivaux, член на Регионалния съвет на департамент Па-дьо-Кале
                        
                     
                            
                        
                        
                           г-н de Rohan, председател на Регионалния съвет на район Бретан
                        
                     
                            
                        
                        
                           г-н Valla, член на Генералния съвет на департамент Ардеш
                        
                     
                            
                        
                        
                           г-н Vanlerenberghe, кмет на Арас
                        
                     
                            
                        
                        
                           г-н Villain, кмет на Камбре
                        
                     
                            
                        
                        
                           г-н de Villiers, депутат от департамент Ванде.
                        
                     
         
               (59)
            
            
               Голяма част от третите страни изтъкнаха ролята, по-специално на регионално ниво, на Crédit Mutuel за финансирането на социалната икономика, и по-специално на сдруженията с нестопанска цел. Те подчертаха също така подкрепящата роля на Crédit Mutuel за средната класа, към която принадлежи голяма част от клиентите на банката. Няколко местни депутати подчертаха ролята на Crédit Mutuel в създаването на предприятия и работни места, както и за развитието на местните инициативи, свързани с местните общности. Други изтъкнаха, че Crédit Mutuel чрез своите децентрализирани структури отговаря по-добре в сравнение с централизираните банкови институции на местните нужди и на необходимостта от устойчиво развитие на териториите.
            
         5.   МНЕНИЕ НА CRÉDIT MUTUEL
   
   
               (60)
            
            
               Crédit Mutuel упреква Комисията за проточилото се прекалено дълго разглеждане на делото.
            
         
               (61)
            
            
               Освен това според банката решението на Съда е касаело не само липсата на мотиви, но е съдържало и критики относно логиката на Комисията, които не са били взети предвид в решението за разширяване, по-специално във връзка с изчисляването на евентуалната свръхкомпенсация. В тази връзка Crédit Mutuel упреква Комисията за това, че е сумирала положителните годишни салда без от тях да приспадне салдата от годините с отрицателна стойност, в противоречие с метода, препоръчан в рамката на Общността за държавна помощ под формата на компенсации за обществени услуги (наричана по-долу „рамката на Общността от 2005 г.“) (23).
            
         
               (62)
            
            
               Според банката комисионата за посредничество отговаря на четирите условия от съдебната практика по делото Altmark:
               
                           а)
                        
                        
                           що се отнася до първото условие, твърди се, че Crédit Mutuel е придобила правата за осъществяване на две услуги от общ икономически интерес, състоящи се съответно в поддържането на значителен брой банкови гишета в селски райони по причини, свързани с териториалното устройство, и в привличането на депозити, предназначени за финансиране на социални жилища. По въпроса за поддържането на гишета в селските райони, банката оспорва заключението на Комисията, че френските законови и нормативни текстове са твърде неясни, за да се приеме, че с тях се предоставя на Crédit Mutuel подобна задача и следователно, че е изпълнено първото условие от съдебната практика по делото Altmark. Според Crédit Mutuel Комисията вероятно прави това заключение въз основа на факта, че въпросните текстове не налагат специфични ограничения на банката, тъй като се прилагат за банковия сектор като цяло. Crédit Mutuel счита също, че Комисията се опитва да ѝ наложи да доказва, че е изпълнено първото условие от съдебната практика по делото Altmark, което въпросната съдебна практика не предвижда;
                        
                     
                           б)
                        
                        
                           що се отнася до второто условие, Crédit Mutuel подчертава, че комисионата за посредничество е била въведена едновременно със задължението за прехвърляне на средствата към CDC и че начините за изчисляване на тази комисиона са били определени обективно и прозрачно;
                        
                     
                           в)
                        
                        
                           що се отнася до третото условие, банката счита, че възнаграждението не е достатъчно за покриване на разходите за привличането на депозити, тъй като дейността, свързана със средствата, предназначени за прехвърляне към CDC, би довела да отрицателно салдо за периода 1991—2005 г.;
                        
                     
                           г)
                        
                        
                           Crédit Mutuel счита, че четвъртото условие също е изпълнено. Според банката, размерът на комисионата за посредничество е определен в съответствие с реално направените от нея разходи за разпространението на продукта „синя книжка“. Тя твърди, че е добре управлявано предприятие по смисъла на съдебната практика по делото Altmark, тъй като разходите ѝ за управление са едни от най-ниските и че Комисията е признала този факт в решението си за разширяване (24). Според банката Комисията не е представила подробно причините, поради които счита, че въпросното условие не е изпълнено.
                        
                     
         
               (63)
            
            
               Във всички случаи Crédit Mutuel счита, че мярката е съвместима с вътрешния пазар въз основа на член 106, параграф 2 от ДФЕС. Crédit Mutuel критикува по-специално метода за изчисляване на свръхкомпенсацията, използван в решението за разширяване. Според банката Комисията най-напред е допуснала грешки при изчисляване на общия счетоводен резултат от сметката за формиране на дохода „синя книжка“, като е използвала погрешните заключения на своя консултант въпреки неотстранените различия между консултанта на Комисията и този на Crédit Mutuel (25).
            
         
               (64)
            
            
               На следващо място Crédit Mutuel оспорва възприетия годишен подход на Комисията за оценка (а именно отчитането само на размера на компенсацията в годините със свръхкомпенсиране, без да бъде приспаднат съответният размер на компенсацията в годините с недостатъчно компенсиране), който противоречи на някои предишни, подобни на отмененото решение случаи, както и, по мнение на банката, на рамката на Общността от 2005 г. (26) Комисията би трябвало да възприеме глобален подход (т. е да отчита както годините със свръхкомпенсиране, така и тези с недостатъчно компенсиране) за периода 1991—1998 г. от една страна, както и за периода, започнал през 1999 г.
            
         
               (65)
            
            
               Също така в решението си за разширяване Комисията не е отчела правилно разумната печалба. Оценката ѝ относно разумната печалба се основава на разходите за регулаторен собствен капитал, оценени на 6 %, при положение че те представляват разход в контекста на аналитичното счетоводство, а не марж. Комисията е трябвало да вземе предвид процента на възвръщаемост на собствения капитал, както препоръчва Arthur Andersen (27). Освен това по този начин Комисията е изчислила разумната печалба въз основа на сума, която става нулева, след като започне прехвърлянето на всички привлечени по депозитите средства към CDC, тъй като те не изискват никакви разходи за регулаторен собствен капитал. Crédit Mutuel подчертава, че възприетият от Комисията показател води до лишаване на банката от какъвто и да е нормален марж по продукта „синя книжка“. Според Crédit Mutuel всяка банка, дори по отношение на средства, предназначени за прехвърляне, които не изискват никакви разходи за собствен капитал в тесния нормативен смисъл на понятието коефициент на платежоспособност, трябва да може да реализира нормален марж.
            
         
               (66)
            
            
               Комисията не е отчела правилно и разходите, наложени от другата услуга от общ интерес, която Crédit Mutuel счита, че изпълнява, а именно поддържането на банкови гишета в селските райони с цел насърчаване на спестяванията по цялата територия чрез създаване на възможно най-лесен достъп до банката.
            
         
               (67)
            
            
               Накрая, Crédit Mutuel отрича съществуването на евентуален притегателен ефект. Тя припомня, че в отмененото от нея решение Комисията е признала, че този притегателен ефект не би могъл да бъде доказан официално, и счита, че оттогава няма нови данни по въпроса.
            
         
               (68)
            
            
               Що се отнася до процедурата, Crédit Mutuel изтъква няколко общи принципа на общностното право, за да отрече получаването на каквато и да е евентуална помощ, и по-специално принципа за оправданите правни очаквания и за спазването на разумен срок.
            
         6.   МНЕНИЯ НА ФРАНЦИЯ
   
   
               (69)
            
            
               Франция счита, че условията от съдебната практика по делото Altmark са изпълнени:
               
                           а)
                        
                        
                           по отношение на първото условие тя подчертава, че Комисията е признала, че на Crédit Mutuel е била възложена услуга от общ икономически интерес, състояща се в привличането на депозити, предназначени за финансиране на социални жилища. Франция припомня, че в решението си за разширяване Комисията е посочила, че поддържането на банкови гишета в селските райони по причини, свързани с териториалното устройство, може също да се разглежда като услуга от общ икономически интерес (28), но не отговаря на аргументите, изложени от Комисията в решението ѝ за разширяване, според които първото условие от съдебната практика по делото Altmark не е изпълнено, тъй като не съществуват национални закони или разпоредби, налагащи достатъчно ясно задача по смисъла на член 106, параграф 2 от ДФЕС (29);
                        
                     
                           б)
                        
                        
                           по отношение на второто условие Франция счита, че параметрите на компенсацията са били предварително определени по обективен и прозрачен начин;
                        
                     
                           в)
                        
                        
                           по отношение на третото условие Франция изтъква, че размерът на компенсацията (комисионата за посредничество) не надвишава необходимия за покриване на разходите на системата размер, като препраща към отчета за аналитичния резултат на продукта „синя книжка“ на Crédit Mutuel за периода 1999—2005 г.;
                        
                     
                           г)
                        
                        
                           според Франция четвъртото условие също е изпълнено, тъй като тя твърди, че управлението на Crédit Mutuel отговаря на критериите за ефективност (30).
                        
                     
         
               (70)
            
            
               Що се отнася до условията, свързани с наличието на държавна помощ, Франция припомня аргументите, представени преди отмяната на решението от 2002 г.:
               
                           а)
                        
                        
                           условието за държавни ресурси не е изпълнено, тъй като печалбата на Crédit Mutuel от привлечените средства, които не са били прехвърляни на CDC (средства със свободно предназначение и средства с предназначение от общ интерес), е с произход от частни средства (депозирани от вложителите) и не е била на разположение на публичните органи;
                        
                     
                           б)
                        
                        
                           търговията между държавите-членки не би могла да бъде засегната преди цялостното изграждане на единния пазар на банковите и финансови дейности на 1 януари 1993 г. след приемането на Директива 89/646/ЕИО на Съвета от 15 декември 1989 г. относно координирането на законодателните, нормативни и административни разпоредби относно достъпа до дейността на кредитните институции и упражняването ѝ и за изменение на Директива 77/780/ЕИО (наречена по-долу „втората банкова директива“) (31). След тази дата френските органи са приели, че поради липсата на европейски статут на кооперативните дружества и поради наложените от това ограничения по отношение на задграничната експанзия на кооперативните дружества, каквото е Crédit Mutuel, касите на банката не са развивали дейност извън националните граници. Освен това сметките по продукта „синя книжка“, открити на чуждестранни лица, са съставлявали по-малко от 0,1 % от привлечените средства. Френските органи са счели също, че чуждестранните банкови институции във Франция са били насочени към твърде различен пазар от този на Crédit Mutuel;
                        
                     
                           в)
                        
                        
                           комисионата за посредничество, изплащана от CDC на Crédit Mutuel за прехвърляните средства, привлечени по продукта „синя книжка“, не би могла да представлява държавна помощ, а само възнаграждение за услуга, осъществявана от страна на банката на цена, договорена през 1991 г. в размер на 1,3 %. Френските органи подчертават значителния размер на разходите за управление, свързани с продукта „синя книжка“, поради големия брой книжки със салда под 5 000 FRF (762 EUR). Френските органи се позовават на аналитично счетоводство, осъществено от Crédit Mutuel (след въвеждането на разглежданата мярка), и заключават, че така определеният размер на възнаграждението е напълно оправдан. Според тях цялото евентуално предимство, което продуктът „синя книжка“ е предоставил на Crédit Mutuel, следва за бъде разглеждано с оглед на разходите, свързани с определена цел от общ икономически интерес. В тази връзка френските органи обърнаха внимание на Комисията върху нарастването на дела на привлечените по продукта „синя книжка“ финансови средства с предназначение от общ икономически интерес, който от 50 % от средствата, привлечени по продукта „синя книжка“ в периода 1975—1983 г., е достигнал 65 % в периода 1983—1991 г. и 100 % през 1998 г., когато всички средства са били прехвърляни на CDC;
                        
                     
                           г)
                        
                        
                           наличието на предполагаема държавна помощ би била във всички случаи вече съществуваща, тъй като схемата на продукта „синя книжка“ е била учредена преди либерализирането на банковия пазар на 1 януари 1993 г. (изтичане срока за транспониране на втората банкова директива).
                        
                     
         
               (71)
            
            
               В обяснителна бележка от 26 октомври 2001 г. френските органи посочват причината, поради която, в случай че Комисията приеме квалификацията за държавна помощ, във всички случаи ще става въпрос за помощ, съвместима с вътрешния пазар по силата на член 106, параграф 3 от ДФЕС. Френските органи упрекват Комисията за допуснати от нея грешки при изчисляването на общия финансов резултат по сметката за формиране на дохода на продукта „синя книжка“ поради това, че не са приложили метода, препоръчан от консултанта на Crédit Mutuel (32). Френските органи изтъкват още, че Комисията трябва да вземе предвид определена разумна печалба, която според тях е […] (33).
            
         
               (72)
            
            
               В мненията си относно решението за разширяване френските органи упрекват Комисията още и за това, че е проявила „едностранчивост в съжденията“, като не е приспаднала от сумите за годините със свръхкомпенсиране (1991, 1992, 1993 и 1998 г.) сумите за годините с недостатъчно компенсиране (1994—1997 г.) и в приложение 1 към решението е възприела изцяло заключенията на своя консултант относно трите спорни точки между Франция и Комисията. Франция уточнява, че в рамките на целия период 1999—2005 г. схемата, свързана с продукта „синя книжка“, не е била компенсирана достатъчно от страна на държавата. Следователно размерът на комисионата за посредничество не е надвишавал необходимия за покриване разходите за разпространение на спестовния продукт, така както са отразени в аналитичното счетоводство на продукта „синя книжка“, осъществено съвместно с Комисията (с изключение на две изменения (34)) и отговарящо на изискванията на Директива 80/723/ЕИО на Комисията от 25 юни 1980 г. относно прозрачността на финансовите отношения между държавите-членки и публичните предприятия, както и относно финансовата прозрачност в рамките на някои предприятия (35). Франция обясни още, че неотдавнашното намаляване на комисионата за посредничество отговаря главно на нуждите на икономическите оператори в областта на финансирането на социални жилища (36).
            
         
               (73)
            
            
               Френските органи уточняват, че след 1999 г. съществува механизъм за възстановяване при евентуална свръхкомпенсация.
            
         
               (74)
            
            
               Франция изтъква също така, че ликвидният риск в рамките на един месец е бил покриван от самата банка, а след един месец е бил покриван от CDC. Франция уточнява, че при сумите, привлечени по продукта „синя книжка“, процентът на рисковите тегла при изчисляване на нуждите от собствен капитал, необходим за поддържане на маржа на платежоспособност, е бил нула. Тя допълва, че процентът на рисковите тегла при изчисляване на нуждите от собствен капитал на Crédit Mutuel за други спестовни продукти и други ресурси извън продукта „синя книжка“ е варирал от […] до […] % в периода 1999—2005 г. Френските органи уточняват, че предвид липсата на основание да се прилага европейският коефициент на платежоспособност, при положение че банката е започнала да прехвърля всички привлечени по продукта средства към CDC през 1999 г., за да изчисли разумната печалба, съответстваща на продукта „синя книжка“, Crédit Mutuel е включила разходи за собствен капитал, получени чрез сравняване със съответните разходи при останалите спестовни продукти и други ресурси, като просто е ограничила размера им (от […] на […] % в периода 1999—2005 г.). По искане на Комисията Франция е предоставила уточнения и относно маржа на компенсиране, свързан със създаването на задължителен резерв към Централната банка на Франция.
            
         7.   ОЦЕНКА
   
   7.1.   Наличие на държавна помощ
   
   
               (75)
            
            
               В решението за разширяване Комисията посочва, че от разглежданите мерки единствено комисионата за посредничество, изплащана на Crédit Mutuel от CDC, би могла да съдържа елементи на държавна помощ (37).
            
         
               (76)
            
            
               Комисионата за посредничество, която евентуално съдържа елементи на държавна помощ, е била въведена на 27 септември 1991 г. с постановление от същата дата, а в рамките на настоящото решение се анализира за периода до либерализирането на продукта „книжка А“ и хармонизирането с нея на продукта „синя книжка“ от 1 януари 2009 г. (38).
            
         7.1.1.   Условията от съдебната практика по делото Altmark не са изпълнени
   
   
               (77)
            
            
               Следва да се изтъкне, че съгласно съдебната практика по делото Altmark
                   (39) компенсациите, изплащани за изпълнението на обществени услуги, не са държавна помощ по смисъла на член 107, параграф 1 от ДФЕС, ако са изпълнени четири кумулативни условия.
            
         
               (78)
            
            
               В мненията си, изразени в отговор на решението за разширяване, френските органи и Crédit Mutuel изтъкват съществуването на две услуги от общ икономически интерес, състоящи се, от една страна, в поддържането на голям брой банкови гишета в селските райони по причини, свързани с териториалното устройство, а от друга, в привличането на депозити, предназначени за финансиране на социални жилища.
            
         
               (79)
            
            
               И преди въвеждането на разглежданата мярка обаче Crédit Mutuel не е имала задължението да поддържа банкови гишета в селските райони, тъй като законът за разкриването и закриването на банкови клонове е бил отменен през 1987 г. и режимът на контрол (който за Crédit Mutuel е бил поддържан в периода 1987—1991 г.) е бил премахнат на 1 юли 1991 г. (40). Освен това френските органи и Crédit Mutuel не оспориха заключението в решението за разширяване, според което „след 1991 г. [т.е. към 1 юли 1991 г.] не съществува никакъв документ, доказващ, че на Crédit Mutuel е била възложена, по смисъла на член 86 от ЕО [понастоящем член 106 от ДФЕС], задачата, посочена в точка 24, подточка iii) по-горе [поддържане на банкови гишета в селските райони по причини, свързани с териториалното устройство]“ (41).
            
         
               (80)
            
            
               Следователно проверката за изпълнение на условията от съдебната практика по делото Altmark следва да се извърши само по отношение на задачата за привличане на депозити с цел финансирането на социални жилища.
            
         
               (81)
            
            
               Комисията припомня, че държавите-членки разполагат с широки правомощия за оценка относно естеството на услугите, които биха могли да бъдат квалифицирани като услуги от общ икономически интерес. Тя счита, че с декретите за прилагане на разпоредбите на член 9 от Закона за изменение на Закона за финансите за 1975 г. (42) и на член 24 от Закона за изменение на Закона за финансите за 1982 г. (43), по-специално с постановлението от 27 септември 1991 г., ясно се възлага на Crédit Mutuel задачата (така, както е определена в член R 323-10 и член R 331-14 от кодекса на строителството и жилищата) за привличане на финансови средства с цел прехвърлянето им на CDC, което ще позволи да бъдат финансирани социални жилища. Комисията счита, че с квалифицирането на тази задача като услуга от общ икономически интерес Франция не е допуснала явна грешка в оценката.
            
         
               (82)
            
            
               По силата на четвъртото условие от съдебната практика по делото Altmark„когато изборът на предприятие, на което в конкретен случай да се възложи изпълнението на задълженията за обществена услуга, не е извършен в рамките на процедура за обществена поръчка, която създава условия за избор на кандидата, способен да предостави тези услуги при най-ниски разходи за съответната общност, необходимото ниво на компенсация трябва да бъде определено въз основа на анализ на разходите, които едно средно предприятие, добре ръководено […] за изпълнение на изискванията за предоставяне на обществена услуга би направило за изпълнение на тези задължения, като се отчитат свързаните с това приходи, както и една разумна печалба във връзка с изпълнение на тези задължения“ (44).
            
         
               (83)
            
            
               Комисията счита, че четвъртото условие не е изпълнено, що се отнася до задачата за привличане на депозити, прехвърляни към CDC с цел финансирането на социални жилища. Следва да се отбележи, че държавата не е възложила тази задача на предложилия най-добрата оферта в рамките на обществена тръжна процедура, а чрез директни преговори с Crédit Mutuel. Размерът на комисионата за посредничество не е бил определен въз основа на разходите за изпълнение на услуга от общ икономически интерес, които би направило едно средно предприятие с добро управление. Размерът на комисионата за посредничество от 1,3 % не би могъл да се основава на реалните разходи, направени от Crédit Mutuel за изпълнението на услугата от общ икономически интерес, тъй като през септември 1991 г. не е съществувало отделно счетоводство за продукта „синя книжка“, благодарение на което да бъдат установени разходите специално за продукта „синя книжка“, фигуриращи в счетоводните отчети на банката. Отделното счетоводство за продукта „синя книжка“ е било въведено няколко години по-късно и е реконструирано със задна дата за годините преди 1991 г. Следователно не съществува индикация, че размерът на комисионата за посредничество е бил определен въз основа на разходите на едно средно предприятие с добро управление за изпълнението на въпросната услуга от общ икономически интерес. Френските органи изтъкват, че като цяло Crédit Mutuel е добре управлявано предприятие. Въпреки това те не доказват достатъчно добре това свое твърдение, като се позовават основно на съображение 13 от решението за разширяване, в което Комисията посочва само общите финансови резултати (размер на баланса, нетен финансов резултат, съотношение между разходи и приходи, собствен капитал и коефициент на платежоспособност) на Crédit Mutuel през 2004 г. Във всички случаи, ако държавата-членка е определила нивото на компенсиране въз основа на анализ на разходите на средно предприятие с добро управление, не би следвало да ѝ бъде трудно да го докаже пред Комисията и да изложи следваната методология, което Франция в случая не е направила. Накрая, фактът, че след либерализирането на продуктите „книжка А“ и „синя книжка“ от 1 януари 2009 г. комисионата за посредничество на Crédit Mutuel е намаляла от 1,1 % на 0,6 %, показва, че нивото на компенсиране е било по-високо от това, което би било определено въз основа на разходите на едно средно предприятие с добро управление, изпълняващо същата задача от общ интерес.
            
         
               (84)
            
            
               Тъй като условията от съдебната практика по делото Altmark са кумулативни, при неизпълнение на което и да е от тях съдебната практика не може да бъде приложена и разглежданата мярка би могла да представлява държавна помощ. От горепосочените съображения следва, че разглежданата мярка не изпълнява четвъртото условие от съдебната практика по делото Altmark. Следователно съдебната практика по това дело е неприложима и следва да се провери дали действително мярката е държавна помощ (45)
                   (46).
            
         7.1.2.   Изпълнени са условията за наличие на държавна помощ
   
   
               (85)
            
            
               Съгласно член 107, параграф 1 от ДФЕС всяка помощ, предоставена от държава-членка или чрез ресурси на държава-членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите-членки, е несъвместима с вътрешния пазар.
            
         7.1.2.1.   Приписване на държавата и на ресурси на държавата
   
   
               (86)
            
            
               Комисионата за посредничество е била изплащана ежегодно (47) на Crédit Mutuel от CDC по силата на договор между държавата и Crédit Mutuel, с който са били определени условията за прилагане на постановлението от 27 септември 1991 г. Размерът на комисионата за посредничество е бил определен от държавата с цел компенсиране на задължението за изпълнение на обществена услуга. Освен това CDC е държавно предприятие и действията му следва да бъдат приписани на държавата (48). От това следва, че е изпълнено условието за приписване на държавата и за използване на държавни ресурси.
            
         7.1.2.2.   Селективност
   
   
               (87)
            
            
               Комисионата за посредничество е била предоставена единствено на Crédit Mutuel в отговор на задължението за привличане на спестявания, прехвърляни на CDC с цел финансиране на социални жилища, което е било осъществявано чрез продукта „синя книжка“, за разпространението на който Crédit Mutuel е имала изключителното право. От това следва, че мярката има селективен характер.
            
         7.1.2.3.   Условията от съдебната практика по делото Altmark не са изпълнени, разследване за наличие на предимство, нарушаващо конкуренцията
   
   
               (88)
            
            
               Тъй като представлява прехвърляне на държавни ресурси в полза единствено на Crédit Mutuel, комисионата за посредничество е подобрила конкурентното положение на тази банка в сравнение с това на нейните конкуренти. Съгласно практиката на Съда подобряването на конкурентното положение на дадено предприятие чрез предоставяне на държавна помощ най-общо е доказателство, че е нарушена конкуренцията спрямо останалите предприятия, които не са получили подобна помощ (49).
            
         7.1.2.4.   Засягане на търговията между държавите-членки
   
   
               (89)
            
            
               Освен това, съгласно обичайната практика на Съда търговията между държавите-членки е засегната тогава, когато предприятието получател упражнява дейността си в сфера, отворена за конкуренцията, и тази дейност включва търговия между държави-членки (50). Впрочем след 1979 г. пазарният дял на чуждестранните банки е достигал 8 % при кредитните дейности (4 % за банковите клонове, нерегистрирани като юридически лица, 4 % за дъщерните дружества, регистрирани като юридически лица съгласно френското законодателство), 4,5 % при депозитните дейности (съответно 2 % и 2,5 %). Делът на европейските банки, без тези от Франция, по отношение на общия брой на чуждестранните банки е бил 50 % при кредитите, 70 % при депозитите. Следователно още през 70-те години Crédit Mutuel е работила в условията на конкуренция с чуждестранни банкови мрежи на територията на Франция. Освен това пазарът на ликвидни спестовни продукти, част от който е спестовният продукт „синя книжка“ и който включва също така продуктите Codevi, LEP („популярна спестовна книжка“), „жълта книжка“, банковите сметки по обикновени спестовни книжки и CEL („жилищна спестовна сметка“) (51), по време на разглеждания период вече е бил отворен за конкуренцията.
            
         
               (90)
            
            
               Въз основа на горепосоченото Комисията заключава, че са изпълнени четирите условия за наличие на държавна помощ.
            
         7.1.2.5.   Неправомерност на мярката за помощ
   
   
               (91)
            
            
               Накрая, мярката за помощ е неправомерна, тъй като за нея не е било отправено уведомление до Комисията в съответствие с член 108, параграф 3 от ДФЕС и е била приведена в действие след влизането в сила във Франция на Договора за създаването на Европейската икономическа общност.
            
         
               (92)
            
            
               В отговор на аргумента на френските органи, според който държавната помощ е била вече съществуваща поради това, че е била приета преди изтичането на срока за транспониране, 1 януари 1993 г., на втората банкова директива, Комисията подчертава, че целта на тази директива е била изграждане на вътрешния пазар в сектора на кредитните институции с оглед свобода на установяване и свободно предоставяне на услуги. От това не следва, че въпросният пазар е бил затворен за конкуренцията преди въвеждането на комисионата за посредничество, а само че все още са съществували определени пречки пред свободата на установяване и свободното предоставяне на услуги в банковия сектор. От решението от 10 май 2007 г. става ясно, че продуктът „синя книжка“ е част от „пазара“ на ликвидни спестовни продукти, което предполага отвореност на въпросната дейност за конкуренцията и по никакъв начин не потвърждава аргумента на френските органи, според който въпросната дейност е била отворена за конкуренцията едва през 1993 г. Точно обратното, в решението се посочва съществуването на „зрял“ пазар (52).
            
         7.2.   Съвместимост на помощта с вътрешния пазар
   
   
               (93)
            
            
               Тъй като разглежданата мярка съдържа елементи на държавна помощ, Комисията трябва да анализира съвместимостта ѝ с вътрешния пазар.
            
         
               (94)
            
            
               Съгласно член 106, параграф 2 от ДФЕС: „предприятията, които са натоварени с функцията да оказват услуги от общ икономически интерес […] се подчиняват на разпоредбите, съдържащи се в Договорите, и в частност на правилата на конкуренцията, доколкото прилагането на тези правила не препятства фактически или юридически изпълнението на специфичните задачи, които са им възложени. Развитието на търговията не трябва да се засяга до степен, която би била в противоречие с интересите на Съюза“.
            
         
               (95)
            
            
               Съгласно практиката на Съда, практиката на Комисията и рамката на Общността от 2005 г. значението на член 106, параграф 2 от ДФЕС е, че държавна помощ, предоставена на предприятие, което е натоварено с задачата да оказва услуги от общ икономически интерес, може да бъде обявена за съвместима с вътрешния пазар, ако мярката за помощ отговаря на следните условия:
               
                           а)
                        
                        
                           предоставяната услуга има характеристиките на услуга от общ икономически интерес;
                        
                     
                           б)
                        
                        
                           предприятието действително е било натоварено от страна на държавата с изпълнението на тази услуга от общ икономически интерес чрез един или няколко официални акта;
                        
                     
                           в)
                        
                        
                           спазени са принципите за необходимост и пропорционалност, и
                        
                     
                           г)
                        
                        
                           развитието на търговията не е засегнато до степен, която би била в противоречие с интересите на Съюза.
                        
                     
         
               (96)
            
            
               Условия a) и б) са изпълнени по причините, изложени в съображение 81.
            
         
               (97)
            
            
               Що се отнася до условие г), Комисията не разполага с данни, че търговията между държавите-членки е засегната до такава степен, че помощта да не отговаря на това условие. По-специално с решението от 10 май 2007 г. се иска прекратяване на изключителното право за разпространение на продукта „синя книжка“, тъй като специалните права, свързани с разпространението на този спестовен продукт, представляват ограничение за свободното предоставяне на услуги в рамките на Общността (53). Въпреки това, доколкото комисионата за посредничество не е представлявала свръхкомпенсиране на задачата за осъществяване на услугата от общ икономически интерес, възложена на Crédit Mutuel, тя не може да бъде разглеждана като засягаща развитието на търговията до степен, която би била в противоречие с интересите на Съюза.
            
         
               (98)
            
            
               Поради това по-долу Комисията проверява дали са били спазени принципите за необходимост и пропорционалност, т.е. дали размерът на компенсацията, каквато е комисионата за посредничество, не е надвишавал това, което е необходимо за покриване на разходите, понесени при изпълнение на задълженията за обществена услуга, като се отчитат съответните постъпления и една разумна печалба за изпълнение на тези задължения (54).
            
         
               (99)
            
            
               При проверката за евентуална липса на свръхкомпенсация (вж. подраздел 7.2.5) Комисията следва — за периода от 27 септември 1991 г. (вж. подраздел 7.2.1) до 31 декември 2005 г. — глобален подход (вж. подраздел 7.2.2). Тя отчита всички предимства, свързани с продукта „синя книжка“, без обаче да включва евентуален притегателен ефект, чийто обхват не е било възможно да бъде определен (вж. подраздел 7.2.3). Отчетена е определена разумна печалба (вж. подраздел 7.2.4), включително за привлечените средства, които са били прехвърляни на CDC.
            
         7.2.1.   Начало на разглеждания период (27 септември 1991 г.)
   
   
               (100)
            
            
               В решението за разширяване изчисляването на нетния финансов резултат от продукта „синя книжка“ с цел да бъде направена оценка относно съществуването на евентуална свръхкомпенсация е включвало приходите за цялата 1991 г. (55) С други думи нетният финансов резултат от средствата със свободно предназначение и от тези с предназначение от общ икономически интерес е бил отчетен, считано от 1 януари 1991 г.
            
         
               (101)
            
            
               Както беше посочено в съображения 75 и 76, единствената мярка, която се разследва в рамките на настоящия случай, е комисионата за посредничество, въведена на 27 септември 1991 г., в момента, когато Crédit Mutuel е била задължена да прехвърля привлечените от нея средства към CDC с цел финансиране на социални жилища. Преди тази дата не са съществували нито комисионата за посредничество, нито прехвърлянето на средства към CDC. От това следва, че Комисията трябва да започне оценката си относно пропорционалността на помощта след тази дата.
            
         
               (102)
            
            
               Следователно разходите и приходите, свързани с изпълнението на услугата от общ икономически интерес, не могат да се отнасят за периода преди 27 септември 1991 г. С други думи, едва след въвеждането на разглежданата мярка за помощ (комисионата за посредничество) мога да бъдат отчитани разходите и приходите, свързани с изпълнението на услуга от общ икономически интерес, финансирана от тази мярка. В заключение Комисията счита, че в решението ѝ за разширяване на процедурата е имало известна непоследователност, тъй като мярката за помощ е била ограничена единствено до въведената на 27 септември 1991 г. комисиона за посредничество, но е било запазено отчитането на нетния финансов резултат от продукта „синя книжка“ за периода 1 януари 1991 г.—27 септември 1991 г.
            
         
               (103)
            
            
               Тъй като Crédit Mutuel може да предостави данни за нетния финансов резултат от средствата с предназначение от общ икономически интерес и тези с общо предназначение само на годишна база, Комисията счита, че за 1991 г. следва да се вземе предвид само нетният резултат, съответстващ на периода от 27 септември 1991 г. до 31 декември 1991 г., и нетният резултат за цялата 1991 година се изчисли пропорционално на съответния брой дни, т.е. 96/365. Нетният финансов резултат от средствата, които са били прехвърлени към CDC през 1991 г., може да бъде взет предвид изцяло, тъй като, както беше посочено в съображение 101, въпросното прехвърляне е било въведено именно след 27 септември 1991 г., така че, по същество нито една част от този резултат не се отнася за периода от 1 януари 1991 г. до 27 септември 1991 г.
            
         7.2.2.   Глобален подход до края на 2005 г. и подход по години след това
   
   
               (104)
            
            
               В решението си за разширяване Комисията препоръча възприемането на подход по години, за да се прецени дали е налице евентуално свръхкомпенсиране. Този подход произтича от рамката на Общността от 2005 г. и се различава от предишната практика на Комисията. Когато преди приемането на рамката на Общността от 2005 г. Комисията трябваше да направи оценка за съществуването на евентуално свръхкомпенсиране, тя следваше подход, който би могъл да бъде определен като „глобален“, при който размерът на компенсацията в годините със свръхкомпенсиране можеше, без ограничение, да бъде намален с размера на компенсацията в годините на недостатъчно компенсиране (56).
            
         
               (105)
            
            
               По силата на точка 26 от рамката на Общността от 2005 г. Комисията ще прилага разпоредбите на тази рамка спрямо помощи, за които не е отправено уведомление, ако помощта е била отпусната след публикуването на рамката в Официален вестник на Европейския съюз, а в останалите случаи — разпоредбите, които са в сила в момента на отпускането на помощта. Разглежданата помощ е отпускана ежегодно (57) и за нея не е било отправено уведомление. Публикуването на рамката на Общността от 2005 г. в Официален вестник на Европейския съюз е станало на 29 ноември 2005 г. Следователно за периода преди 2006 г. следва да се прилагат правилата, които са в сила в момента на отпускането на помощта, а за периода от 1 януари 2006 г. до края на срока на помощта — 31 декември 2008 г. — рамката на Общността от 2005 г.
            
         
               (106)
            
            
               С рамката на Общността от 2005 г. се въвежда „годишен“ подход, доколкото изчисляването на евентуална свръхкомпенсация трябва да се извършва по години, без размерът на годишна свръхкомпенсация да може да се прехвърля в следващата година, освен когато този размер не надвишава 10 % от размера на годишната компенсация (58).
            
         
               (107)
            
            
               За разлика от това, преди приемането на рамката на Общността от 2005 г., когато Комисията проверяваше дали дадено предприятие не е било свръхкомпенсирано за изпълнението на задачата за услуга от общ икономически интерес, тя следваше „глобален“ подход (вж. съображение 104) (59).
            
         
               (108)
            
            
               При глобалния подход нетният резултат за всяка година, натрупан година по година, се актуализира чрез прилагане на референтния лихвен процент за Франция към 1 януари на всяка година (60).
            
         7.2.3.   Предимства, които са взети предвид
   
   
               (109)
            
            
               Съгласно точка 17, първо изречение от рамката на Общността от 2005 г. „приходите, които трябва да бъдат взети предвид, включват като минимум всички приходи, реализирани от услугата от общ икономически интерес“. Следователно при проверката за липса на евентуално свръхкомпенсиране следва да се взема предвид нетният резултат от средствата с предназначение от общ икономически интерес и този от средствата със свободно предназначение през разследвания период. Комисията счита, че тези резултати са приходи, въведени от Франция от 27 септември 1991 г. в полза на Crédit Mutuel в рамките на изпълнението от страна на последната на услугата от общ икономически интерес за финансиране на социални жилища посредством CDC. Тези средства се основават, с оглед на аналитичното счетоводство, на специфичен ресурс — депозитите, привлечени благодарение на разпространението на продукта „синя книжка“. В условията на пазарна конкуренция (без специални права за разпространение на освободен от данъчно облагане спестовен продукт) Crédit Mutuel не би могла да си осигури този ресурс на същата цена, така че съответните средства и ресурси трябва да бъдат взети предвид в контекста на цялостната икономическа структура на продукта „синя книжка“. Освен това самата Франция потвърди наличието на връзка между тези средства, продукта „синя книжка“ и задачата за финансиране на социални жилища чрез прехвърляне на средствата по този продукт към CDC след 1991 г. (61). С други думи, като възлага на Crédit Mutuel на 27 септември 1991 г. услугата от общ икономически интерес за привличане на депозити, прехвърляни към CDC и предназначени за финансиране на социални жилища, Франция потвърждава, че е предоставила на банката правото да разпространява спестовния продукт „синя книжка“. Следователно печалбата в резултат на използването на средствата по тези депозити следва да бъде разглеждана, считано от тази дата, като приход, предоставян на Crédit Mutuel за изпълнението на услугата от общ икономически интерес.
            
         
               (110)
            
            
               Жалбоподателят и други институции или организации (Съветът по конкуренцията и докладите на парламентаристи или научни организации (62)) считат, че изключителното право за разпространение на продукта „синя книжка“ е предизвикало „притегателен ефект“, като с това е позволило на Crédit Mutuel да привлече и задържи клиенти, на които е продала и други банкови продукти освен продукта „синя книжка“. В решението си за разширяване на процедурата Комисията не изключва продуктът „синя книжка“ да е довел до генерирането на индиректни приходи, дължащи се на притегателния ефект (63), но припомня, че досега не е съществувала възможност за количествено определяне на подобни приходи (64).
            
         
               (111)
            
            
               В края на настоящото разследване Комисията констатира, че макар че не може да се изключи наличието на притегателен ефект, данните, които е събрала по случая, не ѝ позволяват с достатъчна достоверност да даде количествено определение на евентуалния притегателен ефект.
            
         
               (112)
            
            
               Предоставените от жалбоподателите документи съдържат предположения за съществуването на притегателен ефект, но не го доказват официално и още по-малко дават точна оценка на финансовото отражение на този ефект.
            
         
               (113)
            
            
               Що се отнася до проучването на Glais (вж. съображения 52 и 53), Комисията счита, че Crédit Mutuel има пълното право да твърди, че тези статистически анализи не предоставят никакво сигурно доказателство за количествено определим притегателен ефект.
            
         
               (114)
            
            
               В съображенията на жалбоподателите са предложени три субективни оценки. Най-напред, предвид факта, че другите банки са предложили да разпространяват продукта „синя книжка“ с комисиона от 1 %, жалбоподателите предлагат приблизителна оценка на притегателния ефект чрез изчисляване на разликата между размера на получаваната от Crédit Mutuel комисиона и този размер от 1 %, т.е. 0,3 %, което съответства на около 300 млн. FRF годишно. Във всички случаи обаче е невъзможно да се докаже дали конкурентите на Crédit Mutuel биха могли през разглеждания период да изпълнят тази задача при същите условия при това ниво на възнаграждението от 1 %. Освен това този първи аргумент не доказва притегателния ефект, а изглежда потвърждава тезата, че Crédit Mutuel е била свръхкомпенсирана, което, както ще бъде доказано, не е отговаря на истината. Нищо не доказва, че притегателният ефект съответства на разликата между комисионата за посредничество и най-ниската хипотетична комисиона, която конкурентите на Crédit Mutuel са предлагали да получават в замяна на разпространението на продукта „синя книжка“.
            
         
               (115)
            
            
               Съгласно втория метод, предложен от жалбоподателите, притегателният ефект би могъл да бъде измерен в зависимост от нарастването на пазарните дялове на Crédit Mutuel. Този метод на оценка е неприемлив, тъй като се основава на твърдението, че нарастването на пазарния дял се дължи единствено на продукта „синя книжка“, в потвърждение на което не съществуват никакви обективни доказателства.
            
         
               (116)
            
            
               Третата оценка на изключителното право за разпространение се основава на загубата на данъчни приходи вследствие на освобождаването от данъчно облагане на продукта „синя книжка“. Ако Crédit Mutuel е искала да разпространява спестовен продукт без данъчно освобождаване, като предлага, независимо от данъчното положение на вложителите, същата нетна възвръщаемост като тази на продукта „синя книжка“, тя щеше да понесе разходи за пропуснати ползи, равни на размера на условния данък, (потенциално) платен от вложителите. Според жалбоподателите натрупаното данъчно предимство в размер на 4,5 млрд. FRF за периода 1991—1997 г. трябва да се разглежда като предимство в същия размер, предоставено на Crédit Mutuel. Този начин на разсъждение е неприемлив, тъй като Crédit Mutuel най-вероятно не би могла да разпространява продукта „синя книжка“ при същите условия, ако трябваше да поеме изцяло разходите за освобождаването от данъчно облагане, което облагодетелства пряко членовете на дружеството.
            
         
               (117)
            
            
               Евентуалните предимства в разглеждания случай трудно могат да бъдат доказани и определени количествено. Прякото икономическо предимство от продукта „синя книжка“ може лесно да бъде установено от счетоводните сметки за продукта. За разлика от него икономическото предимство, дължащо се на продажбата на други продукти или услуги на клиенти, които са останали лоялни благодарение на продукта „синя книжка“, би могло да се установи в аналитичното счетоводство за съответните продукти, ако още на момента е било възможно да се разграничи продаденото на клиенти, лоялни на Crédit Mutuel или привлечени от нея благодарение на продукта „синя книжка“, от това, което е било продадено на клиенти, избрали Crédit Mutuel по друга причина, което в случая е невъзможно. Поради тази причина консултантът на Комисията не е могъл да направи оценка на евентуалния притегателен ефект с помощта на приложения счетоводен модел за оценка на преките икономически предимства, дължащи се на продукта „синя книжка“.
            
         
               (118)
            
            
               Останалите по-комплексни опити за оценка на притегателния ефект от страна на консултанта на Комисията не доведоха до успех. По тази причина Комисията счита, че при изчислението, свързано с проверката за липса на евентуална свръхкомпенсация, не може да вземе предвид евентуалното предимство, дължащо се на притегателния ефект.
            
         7.2.4.   Изчисляване на разумната печалба
   
   
               (119)
            
            
               При проверката за липса на свръхкомпенсация на предприятието, натоварено с изпълнението на услуга от общ икономически интерес, следва да се вземе предвид определена разумна печалба (65). В рамката на Общността от 2005 г. се уточнява, че „ „разумната печалба“ следва да се разбира като коефициент на възвращаемост на собствения капитал с отчитане на риска — или липсата на риск — за предприятието […]. По принцип този коефициент не трябва да надвишава средния коефициент за съответния сектор през последните години“ (66).
            
         
               (120)
            
            
               В решението за разширяване (67) Комисията е счела, че спрямо привлечените средства с предназначение от общ икономически интерес и тези с общо предназначение би следвало да бъде приложена определена разумна печалба, достигаща средно 6 % от собствения капитал. Този процент, различен за всяка година и достигащ средна стойност от 6 %, съответства на процента на възвръщаемост, първоначално препоръчан от Crédit Mutuel: Crédit Mutuel е приела като разход за собствен капитал размера на реално разпределения дивидент през разглежданата година. В настоящото решение, когато става въпрос за вземането предвид на определена разумна печалба при проверката за липса на евентуална свръхкомпенсация, Комисията не се отдалечава, по отношение на привлечените средства с общо предназначение и тези с предназначение от общ икономически интерес, от вече възприетия подход в решението за разширяване, описан в раздел 7.2.5.
            
         
               (121)
            
            
               Въпреки това в решението си за разширяване (68) Комисията считаше, че няма да е необходимо да прилага тази разумна печалба спрямо депозитите, прехвърляни на CDC, доколкото последните не налагат разходи за собствен капитал с оглед на пруденциалното регулиране, тъй като тези депозити не са инвестирани от Crédit Mutuel, а само са предназначени за прехвърляне към CDC. От пруденциална гледна точка кредитният риск, свързан с привлечените средства, които се прехвърлят на CDC, се разглежда като равен на експозицията по отношение на държавата (Френската република), т.е. с рисково тегло, равно на нула, и следователно като неизискващ собствен капитал.
            
         
               (122)
            
            
               Отказът от разумна печалба от привлечените средства, които се прехвърлят на CDC, би довел до намаляване на общата разумна печалба (от една страна свързаната с привлечените средства с предназначение от общ икономически интерес и тези с общо предназначение, и от друга страна, разумната печалба, свързана с привлечените средства, които се прехвърлят на CDC) в периода 1991—1999 г. и до пълното ѝ изчезване след 2000 г., след като всички привлечени средства през 1999 г. се прехвърлят към CDC (69).
            
         
               (123)
            
            
               В писмото си от 1 септември 2006 г., с което представят съображенията си в отговор на решението за разширяване, френските органи потвърдиха, че прехвърляните към CDC средства не са изисквали регулаторен собствен капитал. Въпреки това според френските органи „предвид липсата на основание да се прилага европейският коефициент на платежоспособност от момента, в който Crédit Mutuel е започнала да прехвърля всички привлечени средства към CDC през 1999 г., Crédit Mutuel [предлага] при изчисляването на разумната печалба, съответстваща на продукта „синя книжка“, [да се включи] включва разходи за собствен капитал, получени чрез сравнение с този при останалите спестовни продукти и други ресурси“. Комисията не може да приеме подобен подход, тъй като с него спрямо прехвърляните към CDC средства изкуствено се налага нуждата от регулиран собствен капитал, определяна въз основа на средната нужда от капитал за другите активи на Crédit Mutuel, които са напълно независими от продукта „синя книжка“.
            
         
               (124)
            
            
               Липсата на нужда от регулаторен собствен капитал показва липсата на риск от кредитна загуба, какъвто е случаят със средствата, прехвърляни на CDC. Дейността по привличане на депозити от името на CDC не носи и ликвиден риск (с изключение на риска в рамките на месеца), нито падежна трансформация, тъй като размерът на средствата, предназначени за прехвърляне към CDC, се определя ежемесечно в зависимост от постъпилите депозити, а лихвеният процент, изплащан от CDC, се прехвърля незабавно към вложителите. Следователно е ясно, че тази услуга от общ икономически интерес носи ниско ниво на риск за Crédit Mutuel. Въпреки това съществуват някои други видове риск, като оперативен, икономически (риск от възможността размерът на възнаграждението да не покрива понесените разходи), правен риск и риск за репутацията на банката. Освен това има и други банкови дейности, като например предлагането на взаимни фондове, управлението на имущество или продажбата на финансови продукти (като акции и облигации), които не изискват регулаторен собствен капитал, но това не ги прави по-малко печеливши. Следователно не съществува пряка връзка между разходите за регулаторен собствен капитал — изчислен въз основа на пруденциални правила, чиято специфична цел по никакъв начин не е да се прави оценка на рентабилността на дадена дейност — и очакваната печалба от дадена дейност.
            
         
               (125)
            
            
               Въпреки това се налага констатацията, че в настоящия случай, макар че Комисията разрешава на Crédit Mutuel да реализира разумна печалба от привлечените средства, които се прехвърлят на CDC, тя признава, че определянето на адекватно ниво на тази печалба изисква комплексна икономическа оценка. Продуктът „синя книжка“ е нетипичен банков продукт със смесени характеристики на спестовен продукт и текуща сметка, като привлечените по него средства се прехвърлят на публична институция. Следователно не съществуват непосредствено сравними продукти, въз основа на които би могла да бъде определена разумната печалба от подобна дейност.
            
         
               (126)
            
            
               Поради липсата на продукт, сравним в достатъчно голяма степен с продукта „синя книжка“, Комисията счита, че в случая може да използва два показателя, позволяващи да се направи оценка дали, по отношение на прехвърляните към CDC средства, дадена печалба може да се счита за разумна. Тези два показателя са следните:
               
                           а)
                        
                        
                           маржът на печалбата в банковия сектор във Франция, т. е. нетните приходи преди облагане с данъци, разделени на оборота (в случая оборотът на банките са техните оперативни резултати). Въз основа на данните за банковия сектор във Франция за разглеждания период (от 27 септември 1991 г. до края на 2008 г.), маржът на печалбата е средно 23 % годишно;
                        
                     
                           б)
                        
                        
                           процентът на възвръщаемост в банковия сектор във Франция, т.е. нетните приходи преди облагане с данъци, разделени на размера на активите. Средният размер на годишния процент на възвръщаемост за целия разглеждан период е 45 основни пункта (0,45 %).
                        
                     
         
               (127)
            
            
               В долната таблица (70) са представени маржът на печалбата и процентът на възвръщаемост в банковия сектор във Франция за периода 1993—2008 г. (не са налични данни за периода преди 1993 г.):
               
                            
                        
                        
                           1993 г.
                        
                        
                           1994 г.
                        
                        
                           1995 г.
                        
                        
                           1996 г.
                        
                        
                           1997 г.
                        
                        
                           1998 г.
                        
                        
                           1999 г.
                        
                        
                           2000 г.
                        
                        
                           2001 г.
                        
                        
                           2002 г.
                        
                        
                           2003 г.
                        
                        
                           2004 г.
                        
                        
                           2005 г.
                        
                        
                           2006 г.
                        
                        
                           2007 г.
                        
                        
                           2008 г. (72)
                           
                        
                     
                           Нетни приходи преди облагане с данъци (71)
                           
                        
                        
                           15,2
                        
                        
                           2,7
                        
                        
                           25,0
                        
                        
                           41,0
                        
                        
                           67,5
                        
                        
                           14,4
                        
                        
                           19,8
                        
                        
                           22,5
                        
                        
                           24,6
                        
                        
                           23,5
                        
                        
                           23,4
                        
                        
                           29,6
                        
                        
                           31,3
                        
                        
                           46,2
                        
                        
                           34,3
                        
                        
                           –4,4
                        
                     
                           Оперативен резултат (71)
                           
                        
                        
                           362,4
                        
                        
                           335,4
                        
                        
                           345,6
                        
                        
                           356,1
                        
                        
                           375,3
                        
                        
                           60,8
                        
                        
                           64,6
                        
                        
                           70,5
                        
                        
                           74,9
                        
                        
                           77,0
                        
                        
                           80,6
                        
                        
                           83,5
                        
                        
                           89,5
                        
                        
                           104,1
                        
                        
                           98,0
                        
                        
                           79,1
                        
                     
                           Марж на печалбата
                        
                        
                           4,2 %
                        
                        
                           0,8 %
                        
                        
                           7,2 %
                        
                        
                           11,5 %
                        
                        
                           18 %
                        
                        
                           23,7 %
                        
                        
                           30,6 %
                        
                        
                           31,9 %
                        
                        
                           32,8 %
                        
                        
                           30,6 %
                        
                        
                           29,0 %
                        
                        
                           35,5 %
                        
                        
                           35,0 %
                        
                        
                           44,4 %
                        
                        
                           35,1 %
                        
                        
                           –5,6 %
                        
                     
                           
                              Среден марж на печалбата
                           
                        
                        
                           
                              22,8 %
                           
                        
                     
                           Активи (71)
                           
                        
                        
                           Няма данни
                        
                        
                           16 333
                        
                        
                           17 216
                        
                        
                           18 291
                        
                        
                           19 894
                        
                        
                           3 052
                        
                        
                           3 394
                        
                        
                           3 452
                        
                        
                           3 783
                        
                        
                           3 793
                        
                        
                           3 960
                        
                        
                           4 390
                        
                        
                           5 275
                        
                        
                           6 041
                        
                        
                           7 061
                        
                        
                           7 699
                        
                     
                           Процент на възвръщаемост
                        
                        
                           Няма данни
                        
                        
                           0,02 %
                        
                        
                           0,15 %
                        
                        
                           0,22 %
                        
                        
                           0,34 %
                        
                        
                           0,47 %
                        
                        
                           0,58 %
                        
                        
                           0,65 %
                        
                        
                           0,65 %
                        
                        
                           0,62 %
                        
                        
                           0,59 %
                        
                        
                           0,68 %
                        
                        
                           0,59 %
                        
                        
                           0,77 %
                        
                        
                           0,49 %
                        
                        
                           –0,05 %
                        
                     
                           
                              Среден процент на възвръща-емост
                           
                        
                        
                           
                              0,45 %
                           
                        
                     
         
               (128)
            
            
               За да изчисли маржа на печалбата и процента на възвръщаемост на Crédit Mutuel по отношение на дейността по привличане на депозити, прехвърляни към CDC, Комисията използва следните стойности:
               
                           а)
                        
                        
                           за делител на маржа на печалбата — приходите, получени за дейността по привличане на депозити, прехвърляни към CDC, т.е. годишния размер на комисионата за посредничество;
                        
                     
                           б)
                        
                        
                           за делител на процента на възвръщаемост — депозитите, прехвърлени на CDC;
                        
                     
                           в)
                        
                        
                           за числител, т.е. резултата преди облагане с данъци, Комисията счита, че ако се приеме като разумна печалба марж от 4,2 % по отношение на дейността по привличане на депозити, прехвърляни на CDC, т.е. резултат преди облагане с данъци, представляващи 4,2 % от получената от CDC комисиона за посредничество, Crédit Mutuel не получава свръхкомпенсация (вж. таблицата в съображение 132).
                        
                     
         
               (129)
            
            
               Що се отнася до втория показател (процента на възвръщаемост), Комисията отбелязва, че ако процент на възвръщаемост от 5 базисни пункта е взет предвид като разумна печалба от дейността по привличане на депозити, прехвърляни на CDC, т.е. ако се вземе предвид резултат преди облагане с данъци, представляващ 0,05 % от общата сума на депозитите, прехвърлени на CDC, от това следва, че Crédit Mutuel не е получила свръхкомпенсация за управлението на продукта „синя книжка“ през разглеждания период.
            
         
               (130)
            
            
               Съгласно рамката на Общността от 2005 г. разумната печалба не трябва да надхвърля средния процент, установен в съответния сектор за разглеждания период. Ако бъде разрешен марж на печалбата от 4,2 %, той ще представлява по-малко от една пета от средния марж на печалбата в банковия сектор (22,8 %). Предвид на това, че, както беше посочено в съображение 124, дейността по привличане на депозити, които се прехвърлят на CDC, е дейност с нисък риск и следователно с ниска възвръщаемост, Комисията счита, че марж на печалбата от 4,2 % не е прекомерно висок и в случая може да се приеме за разумна печалба.
            
         
               (131)
            
            
               По същия начин Комисията счита, че ако бъде приета печалба от 5 базисни пункта за привлечените средства, прехвърляни на CDC, тя ще бъде разумна предвид средния процент на възвръщаемост от 45 базисни пункта в банковия сектор във Франция за разглеждания период и ще представлява нисък и консервативен праг на това, което може да се приеме за разумна печалба в конкретния случай. Също така това ниско ниво на печалбата отразява ясно нивото на риска, който поема Crédit Mutuel по отношение на дейността си за привличане на депозити за сметка на CDC, който, както беше посочено в съображение 124, е нисък.
            
         7.2.5.   Проверка за липсата на свръхкомпенсация
   
   
               (132)
            
            
               Въз основа на горепосоченото Комисията извърши проверка — представена в долната таблица — за липсата на свръхкомпенсация по метода, изложен в подраздели 7.2.1—7.2.4 (73):
               
                           (в млн. евро)
                        
                     
                            
                        
                        
                           КОМПЕНСАЦИЯ
                        
                        
                           СВРЪХКОМПЕНСИРАНЕ ИЛИ НЕДОСТАТЪЧНО КОМПЕНСИРАНЕ
                        
                     
                           Година
                        
                        
                           Комисиона за посредничество
                           (годишна)
                        
                        
                           Глобален подход (74)
                           
                           (до края на 2005 г.)
                        
                        
                           Годишен подход (75)
                           
                           (след 2006 г.)
                        
                     
                           1991 г. (27.9.1991 г.—31.12.1991 г.)
                        
                        
                           1,5
                        
                        
                           
                              43,8
                           
                        
                        
                           
                              неприложимо
                           
                           
                              (глобалният подход се прилага до 2005 г., вж. подраздел 7.2.2)
                           
                        
                     
                           1992 г.
                        
                        
                           9,1
                        
                        
                           
                              125,1
                           
                        
                     
                           1993 г.
                        
                        
                           16,8
                        
                        
                           
                              184,0
                           
                        
                     
                           1994 г.
                        
                        
                           36,6
                        
                        
                           
                              127,3
                           
                        
                     
                           1995 г.
                        
                        
                           59,5
                        
                        
                           
                              114,5
                           
                        
                     
                           1996 г.
                        
                        
                           74,7
                        
                        
                           
                              107,8
                           
                        
                     
                           1997 г.
                        
                        
                           82,3
                        
                        
                           
                              88,4
                           
                        
                     
                           1998 г.
                        
                        
                           118,9
                        
                        
                           
                              92,0
                           
                        
                     
                           1999 г.
                        
                        
                           188,9
                        
                        
                           
                              98,3
                           
                        
                     
                           2000 г.
                        
                        
                           188,2
                        
                        
                           
                              106,3
                           
                        
                     
                           2001 г.
                        
                        
                           181,9
                        
                        
                           
                              91,3
                           
                        
                     
                           2002 г.
                        
                        
                           187,8
                        
                        
                           
                              76,3
                           
                        
                     
                           2003 г.
                        
                        
                           197,7
                        
                        
                           
                              61,2
                           
                        
                     
                           2004 г.
                        
                        
                           204,4
                        
                        
                           
                              45,7
                           
                        
                     
                           2005 г.
                        
                        
                           196,7
                        
                        
                           
                              15,0
                           
                        
                     
                           2006 г.
                        
                        
                           […]
                        
                        
                            
                        
                        
                           
                              –39,1
                           
                        
                     
                           2007 г.
                        
                        
                           […]
                        
                        
                            
                        
                        
                           
                              –24,3
                           
                        
                     
                           2008 г.
                        
                        
                           […]
                        
                        
                            
                        
                        
                           
                              –6,1
                           
                        
                     
         
               (133)
            
            
               Вижда се, че свръхкомпенсацията в края на 2005 г. (15 млн. EUR) е по-малко от 10 % от компенсацията за 2005 г. (196,7 млн. EUR). По силата на точка 21 от рамката на Общността от 2005 г. тази сума може да бъде пренесена в следващата година. Крайният резултат е недостатъчно компенсиране в размер на -6,1 млн. EUR в края на 2008 г. за целия разглеждан период.
            
         
               (134)
            
            
               Следователно Комисията може да заключи, че Crédit Mutuel не е била свръхкомпенсирана с комисионата за посредничество за възложената ѝ услуга от общ икономически интерес, считано от 27 септември 1991 г. до края на 2008 г.
            
         8.   ЗАКЛЮЧЕНИЕ
   
   
               (135)
            
            
               Заключението на Комисията е, че Френската република неправомерно е привела в действие разглежданата мярка в нарушение на член 108, параграф 3 от ДФЕС. Въпреки това помощта може да се счита за съвместима с вътрешния пазар по силата на член 106, параграф 2 от ДФЕС, тъй като компенсацията, изплащана от страна на държавата, не е надвишавала необходимото за покриване на разходите, понесени при изпълнение на задълженията за обществена услуга, като се отчитат съответните постъпления и една разумна печалба за изпълнение на тези задължения,
            
         ПРИЕ НАСТОЯЩОТО РЕШЕНИЕ:
   Член 1
   Държавната помощ, приведена в действие от Френската република в полза на Crédit Mutuel с постановлението от 27 септември 1991 г. за определяне на средствата с предназначение от общ интерес на Crédit Mutuel, е съвместима с вътрешния пазар.
   Член 2
   Адресат на настоящото решение е Френската република.
   
      Съставено в Брюксел на 24 май 2011 година.
      
         
            За Комисията
         
         Joaquín ALMUNIA
         
            Заместник-председател
         
      
   
   
      (1)  ОВ C 146, 12.5.1998 г., стр. 6 и ОВ C 210, 1.9.2006 г., стр. 12.
   
      (2)  Става въпрос за търговското наименование на въпросната спестовна книжка, фигурирала до 31 декември 2008 г. в член L221-1 от Паричния и финансов кодекс под наименованието „специална сметка по спестовна книжка на Crédit Mutuel“.
   
      (3)  Заклетият независим експерт-счетоводител („chartered accountant“) г-н Littlejohn Frazer, подпомаган от две френски фирми за експертно счетоводство, Auditec и Scacchi.
   
      (4)  Сред които две статистически проучвания на консултантско дружество „Concurrence et Stratégie“, ръководено от професора по икономика г-н Michel Glais.
   
      (5)  IARD означава „пожар, злополуки, непредвидени рискове“.
   
      (6)  Решение 2003/216/ЕО на Комисията от 15 януари 2002 г. относно държавната помощ, приведена в действие от Република Франция в полза на Crédit Mutuel (ОВ L 88, 4.4.2003 г., стр. 39).
   
      (7)  Решение от 18 януари 2005 г. по дело T-93/02, Confédération nationale du Crédit Mutuel/Комисия, Сборник 2005 г., стр. II-143.
   
      (8)  Решение C 88/97 на Комисията от 7 юни 2006 г. относно Crédit Mutuel („синя книжка“) Покана за представяне на мнения в съответствие с член 88, параграф 2 от Договора (ОВ C 210, 1.9.2006 г., стр. 12).
   
      (9)  Crédit Mutuel притежава изключителното право върху разпространението на продукта „синя книжка“. С решението от 10 май 2007 г. то е квалифицирано като специално право поради почти идентичния характер на продуктите „синя книжка“ и „книжка А“.
   
      (10)  Решение C(2007) 2110 от 10 май 2007 г., което може да бъде намерено на уебсайта на Европейската комисия на адрес: http://ec.europa.eu/competition/liberalisation/livret_a_fr.pdf.
   
      (11)  Вж. съображение 41.
   
      (12)  Вж. прессъобщение на Комисията от 8 октомври 2009 г. на уебсайта на Комисията на адрес: http://europa.eu/rapid/pressReleasesAction.do?reference=IP/09/1482&format=HTML&aged=1&language=FR&guiLanguage=en.
   
      (13)  ОВ L 83, 27.3.1999 г., стр. 1.
   
      (14)  Член 9 от Закон № 75-1242 от 27 декември 1975 г. за изменение на Закона за финансите за 1975 г. (ОВФР, 28.12.1975 г.).
   
      (15)  Чрез системата за задължително облагане с данък при източника, прилагана от Crédit Mutuel за сметка на спестителя.
   
      (16)  Този процент е бил 3 % към датата на отмененото решение, вж. бележка под линия 6. Лихвеният процент по „книжка А“ е 2 %, освободен от данък към 1 февруари 2011 г.
   
      (17)  Постановление от 31 октомври 1983 г.„Размер на задължението на Crédit Mutuel за използване на средства с предназначение от общ интерес“, ОВФР, 9 ноември 1983 г., стр. 3278.
   
      (18)  Постановление от 27 септември 1991 г. за определяне на средствата с предназначение от общ интерес на Crédit Mutuel, ОВФР № 275 от 26 ноември 1991 г., стр. 5383.
   
      (19)  Докато съществуващите привлечени средства са били прехвърлени постепенно на CDC; вж. съображение 40.
   
      (20)  За разлика от новопривлечените средства, изцяло прехвърляни на CDC след постановлението от 27 септември 1991 г.; вж. съображение 39.
   
      (21)  Вж. съображения 36 и 50.
   
      (22)  Решение на Съда от 24 юли 2003 г. по дело C-280/00, Altmark Trans и Regierungspräsidium Magdeburg, Сборник 2003 г., стр. I-7747.
   
      (23)  ОВ C 297, 29.11.2005 г., стр. 4.
   
      (24)  Crédit Mutuel препраща към съображение 13 от решението за разширяване, в което Комисията посочва финансовите резултати на Crédit Mutuel през 2004 г. (размер на баланса, финансов резултат, съотношение между разходи и приходи, собствен капитал и коефициент на платежоспособност).
   
      (25)  Става въпрос i) за корекцията IARD; ii) за изчисляването на нормален марж (разумна печалба); и iii) за отговорността на членовете на дружеството. Вж. приложение I към решението за разширяване.
   
      (26)  Crédit Mutuel препраща към точка 21 от рамката на Общността от 2005 г., съгласно която в случаите, когато услугата от общ икономически интерес изисква твърде различни разходи през отделните години, за някои години по изключение може да е необходима свръхкомпенсация, надвишаваща 10 %.
   
      (27)  Arthur Andersen предлага метод на изчисляване на разходите за собствен капитал, водещ до увеличаване на тези разходи в сравнение с първоначално изчислените от Crédit Mutuel. Arthur Andersen предлага използването на процент, изчислен като съотношение между приходите преди облагане с данък и собствените капитали. Според Arthur Andersen този процент отразява по-добре общата рентабилност на банката, докато Crédit Mutuel е възприела като разходи за собствен капитал размера на реално разпределените дивиденти, т. е. процент на възвръщаемост от 6 % за всички свои дейности.
   
      (28)  Вж. съображение 25 от решението за разширяване.
   
      (29)  Вж. съображение 28 от решението за разширяване.
   
      (30)  Франция препраща към съображение 13 от решението за разширяване, в което Комисията посочва финансовите резултати на Crédit Mutuel през 2004 г. (размер на баланса, нетен финансов резултат, съотношение между разходи и приходи, собствен капитал и коефициент на платежоспособност).
   
      (31)  ОВ L 386, 30.12.1989 г., стр. 1.
   
      (32)  За разногласията между консултанта на Комисията и този на Crédit Mutuel вж. бележка под линия 25.
   
      (33)  Защитено от търговската тайна.
   
      (34)  Първото изменение е свързано с включване на задължителната вноска към фонда за гарантиране на депозитите, въведена със закона от 25 януари 1999 г. относно спестяванията и финансовата сигурност, а второто се отнася до промяната при изчисляването на собствения капитал, за да се взема предвид разумната печалба след 1999 г.
   
      (35)  ОВ L 195, 29.7.1980 г., стр. 35. Тази директива е отменена с Директива 2006/111/ЕО на Комисията от 16 ноември 2006 г. относно прозрачността на финансовите отношения между държавите-членки и публичните предприятия, както и относно финансовата прозрачност в рамките на някои предприятия (ОВ L 318, 17.11.2006 г., стр. 17).
   
      (36)  Според френските органи намаляването на комисионата за посредничество позволява на CDC да намали разхода за финансиране на наемодателите на социални жилища.
   
      (37)  Вж. съображение 50 от решението за разширяване: „[…] в настоящата процедура Комисията разглежда като мярка, която би могла да съдържа елементи на държавна помощ, единствено комисионата за посредничество“.
   
      (38)  Вж. съображение 41.
   
      (39)  Вж. бележка под линия 22.
   
      (40)  Френските органи имат предвид Закона за откриването и закриването на банкови офиси, който е бил отменен през 1987 г. Въпреки това в периода 1987—1991 г. по отношение на Crédit Mutuel е продължил да действа контролен режим. Разпоредбата е предвиждала разрешителен режим, а не режим на официална забрана за закриване на банкови офиси или преструктурирания, по-специално след 1987 г. Режимът на контрол е бил премахнат на 1 юли 1991 г. в рамките на по-общо предоговаряне на договорните отношения между държавата и Crédit Mutuel.
   
      (41)  Вж. съображение 29 от решението за разширяване.
   
      (42)  Вж. съображение 34 и бележка под линия 14.
   
      (43)  Закон № 82-1152 от 30 декември 1982 г. (ОВФР, 31.12.1982 г., стр. 3995).
   
      (44)  Вж. точка 93 от решението по делото Altmark, цитирано по-горе в бележката под линия 22.
   
      (45)  Съгласно точка 7 от рамката на Общността от 2005 г.: „Ако държавите-членки не са спазили тези критерии [т.е. на четирите условия по делото Altmark]  [понастоящем член 107, параграф 1 от ДФЕС], то компенсацията за обществени услуги представлява държавна помощ“ (подчертаването е наше).
   
      (46)  Тази проверка се осъществява независимо от факта, че с реформата от 1 януари 2009 г. е прекратено нарушаването на европейското право в областта на обществените поръчки, дължащо се на прякото възлагане на Crédit Mutuel на задачата за обществена услуга за привличане на депозити, предназначени за социални жилища под наем.
   
      (47)  По силата на договора между държавата и Crédit Mutuel за определяне на условията за прилагане на постановлението от 27 септември 1991 г.„CDC изплаща ежегодно на Crédit Mutuel […] марж на компенсацията към датата на последния работен ден на всяка година“.
   
      (48)  Вж. решение на Съда от 12 декември 1996 г. по дело T-358/94, Air France/Комисия, Сборник 1996 г., стр. II-2019, по-специално точки 58—61. Вж. също Решение 2010/606/ЕС на Комисията от 26 февруари 2010 г. относно държавна помощ C 9/09 (ex NN 45/08; NN 49/2008 и NN 50/08), приведена в действие от Кралство Белгия, Френската република и Великото херцогство Люксембург в полза на Dexia SA (ОВ L 274, 19.10.2010 г., стр. 54), съображения 123, 124 и 125.
   
      (49)  Решение на Съда от 17 септември 1980 г. по дело C-730/79, Philip Morris/Комисия, Сборник 1980 г., стр. 2671, точки 11 и 12.
   
      (50)  Решение от 13 юли 1988 г. по дело C-102/87, Франция/Комисия, Сборник 1988 г., стр. 4067, точка 19.
   
      (51)  Вж. съображение 45 от решението от 10 май 2007 г.
   
      (52)  Вж. съображения 58 и 90 от решението от 10 май 2007 г.
   
      (53)  Вж. съображение 223 от решението от 10 май 2007 г.
   
      (54)  Вж. точка 14 от рамката на Общността от 2005 г.
   
      (55)  Вж. таблиците в съображения 68, 69, 73, 75, 76 и 79 от решението за разширяване.
   
      (56)  В голяма степен става въпрос за случаи, при които предприятията, натоварени със задача за изпълнението на обществена услуга, са осъществявали дейност в аудиовизуалния сектор (вж. например Решение 2004/838/ЕО на Комисията от 10 декември 2003 г. относно държавна помощ, приведена в действие от страна на Франция в полза на France 2 и France 3 (ОВ L 361, 8.12.2004 г., стр. 21).
   
      (57)  Вж. бележка под линия 46.
   
      (58)  Вж. точка 21 от рамката на Общността от 2005 г. В отговор на аргумента на Crédit Mutuel (вж. бележка под линия 24), с който се иска прилагането на глобален подход по силата на 2-рото и 3-тото изречение на точка 21 от рамката на Общността от 2005 г., съгласно които, ако услугата от общ икономически интерес изисква твърде различни разходи през отделните години, за някои години може да се наложи плащането на извънредна компенсация, надвишаваща 10 %, Комисията припомня, че по силата на 4-тото изречение от точка 21, такива „свръхкомпенсации  […], “ трябва да бъдат обосновани от държавата-членка „“. (подчертаването е наше). За въпросната мярка не е било изпратено уведомление  и последната счита, че Crédit Mutuel не е обосновала наличието на някаква твърде специфична ситуация, изискваща за определени години свръхкомпенсация, надвишаваща 10 %.
   
      (59)  Вж. например Решение 2004/838/ЕО на Комисията от 10 декември 2003 г. относно държавна помощ, приведена в действие от страна на Франция в полза на France 2 и France 3 (ОВ L 361, 8.12.2004 г., стр. 21).
   
      (60)  Вж. Известие на Комисията относно текущите лихвени проценти по възстановяване на държавни помощи и референтните ставки/сконтовите проценти за 25 държави-членки, приложими от 1 януари 2007 г. (ОВ C 317, 23.12.2006 г., стр. 2). Вж. също следната интернет страница: http://ec.europa.eu/competition/state_aid/legislation/reference_rates.html
   
      (61)  Вж. съображение 39.
   
      (62)  Вж. по-специално становище на Съвета по конкуренцията (становище № 96-A-12, 17 септември 1996 г., стр. 8), информационен доклад от сенатор Alain Lambert (доклад № 52, 30 октомври 1996 г., стр. 72) и проучване на Nathalie Daley от центъра по индустриална икономика CERNA (Банкирането на дребно във Франция: от посредничество до предоставяне на услуги, февруари 2001 г., стр. 9).
   
      (63)  Вж. съображения 52 и 53 от решението за разширяване.
   
      (64)  Вж. съображение 67 от решението за разширяване. „Евентуалните приходи, свързани с изключителното право за разпространение на продукта „синя книжка“ не са могли да бъдат определени количествено“.
   
      (65)  Вж. съображение 48 от решението за разширяване и точка 14 от рамката на Общността от 2005 г., съгласно която: „Размерът на компенсацията не може да надвишава това, което е необходимо за покриване на разходите, понесени при изпълнение на задълженията за обществени услуги, като се отчитат съответните постъпления и една  за изпълнението на тези задължения“ (подчертаването е наше).
   
      (66)  Вж. точка 18 от рамката на Общността от 2005 г.
   
      (67)  Вж. раздел 2 от приложение 1 към решението за разширяване, съображения 124—137.
   
      (68)  Вж. раздел 2 от приложение 1 към решението за разширяване, съображение 132.
   
      (69)  Вж. съображения 39 и 40.
   
      (70)  Данните в таблицата са резултат от изчисления, базирани на данни от Банковата комисия: http://www.banquedefrance.fr/fr/supervi/analyses_comparatives/analyses_comparatives.htm)
   
      (71)  Сумите са в милиарди френски франкове преди 1998 г. и в милиарди евро след това.
   
      (72)  Данните за 2008 г. са прогнозни стойности.
   
      (73)  За годините 1992—2008 г. са използвани следните референтни проценти: 10,61; 11; 8,93; 7,94; 8,22; 7,01; 5,83; 4,77; 5,7; 6,33; 5,06; 4,8; 4,43; 4,08; 3,7; 4,62; 5,19.
   
      (74)  Нетен резултат с натрупване и с дисконтиране, в млн. EUR, като се вземат предвид комисионата за посредничество, нетният финансов резултат (приходи минус разходи), привлечените средства, прехвърлени към CDC със свободно предназначение и тези с предназначение от общ икономически интерес, и с въвеждане на разумна печалба от 5 базисни пункта за средствата, прехвърляни на CDC, както и на разумна печалба, достигаща средно 6 % от собствения капитал, предназначен за средствата с предназначение от общ икономически интерес и тези със свободно предназначение (вж. подраздели 7.2.1—7.2.4).
   
      (75)  Нетен резултат без натрупване и без дисконтиране, в млн. EUR, като се вземат предвид комисионата за посредничество, нетният финансов резултат (приходи минус разходи), привлечените средства, прехвърлени към CDC, средствата със свободно предназначение и тези с предназначение от общ икономически интерес, и с въвеждане на разумна печалба от 5 основни пункта за средствата, прехвърляни на CDC, както и на разумна печалба, достигаща средно 6 % от собствения капитал, предназначен за средствата с предназначение от общ икономически интерес и тези със свободно предназначение (вж. подраздели 7.2.1—7.2.4).